text:
Hann varð føddur í Havn í 1809 og var sonur til Jákup Nolsøe, ið var bróður Nólsoyar Páll. Aftan á barna- og læruár her í Føroyum leitaði hann til Keypmannahavnar at vinna sær útbúgving, og heimaftur komin fekk hann starvið sum landslækni í Føroyum. Hann doyði í 1877.
BÓKMENTAVERK:
Longu meðan Napoleon Nolsøe las í Keypmannahavn, fekst hann við at skriva upp kvæði, og hesum starvi helt hann fram við, eisini aftan á at hann var komin heim aftur til oyggjarnar. Úrslitið var so størsta kvæðasavnið, sum einstakur maður hevur lagt úr hondum, tilsamans 109 kvæði.
Handritið er í trimum pørtum, og eita teir soleiðis: 1. bind (265 síður. 46 kvæði):
Qyäabók um fodna Manna Roisnir frá fisti Findartui. Irt i Féreiun o goimt i Huanum ät okkara Døvum. Skriva úr gomlum Bløvum äv Candidatus medicinæ & chirurgiæ N. Nolsøe. Kjeibinhavn 1840«.
2. bind (220 síður. 42 kvæði): »Kväalbók um fodna Manna Brøgd frá fisti Findartui irt i Feroiun o goimt i Huanum át okkara Døvum, umframt näkrir Tottar o Spairuimur úr nuiðgjari Tui samla o skriva äv Candidatus Medicinæ & Chirurgiæ N. Nolsøe. Kjeipmanhavn 1842«.
3. bind (94 síður. 21 kvæði):
»Kväabók um fodna manna brøgd frá fisti findartui irt ui Feroium og goimt ui huanum ät okkara døgum umframt näkrir tottar savna og skriva äv lekjara Candidatus med. & chir. N. Nolsøe. Tórshavn 1851«. Hetta handritið, sum verður varðveitt á Føroya Landsbókasavni, er ongantíð komið út í bók fyri seg, men menn nýttu tað saman við øðrum søvnum, tá heildarútgáva av føroyskum kvæðum var fyriskipað.
Úr: Árni Dahl: Bókmentasøga I-III. Fannir. 1980-83.


c: text/html

text:
Hann er føddur í Vestmanna í 1934, men flutti ársgamal til Klaksvíkar við foreldrum sínum, og har hevur hann búð síðan.
Aftan á lokið millumskúlaprógv var hann burturi á háskúla bæði í Danmark og Svøríki; frá tí hann kom heim aftur, hevur hann fingist við fiska- og vrakaraarbeiði.
Hann hevur latið úr hondum tvey søvn: »Yrkingar«, 1967, og »Nøkur orð í lyriskum stíli«, 1972.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).
Eins og fimtiárini vóru tað, eru sekstiárini eisini merkt av hugsjónarliga tvídráttinum millum stórveldini.
Berlinmúrurin setir mark millum bæði Týsklondini, og Kubakreppan hóttir heimsfriðin. Niðurbundin lond í Afriku rembast við og tveita av sær hjálandaokið, blámenn í Suður-Afriku og USA krevja síni sjálvsøgdu rættindi og mannsømandi kor, men verða nívdir undir byrsumúla. Seinni setir USA sær fyri at bumba sosialistiska Norður-Vietnam aftur í steinøldina, men verður fyri svíðandi ósigri, og Sovjet ger innrás í Tjekkoslovakíið, at bjarga sosialismuni í landinum, meta teir sjálvir, at kúga fólkaræðið, meta vestanlond.
Ungfólk taka tíðina so ymisliga, summi eru medvitin og gera uppreistur, onnur dyrka vakurleikan sum blómubørn, og uppaftur onnur flýggja undan veruleikanum inn í rúsnýtslu og mistreysti.
Heima hjá okkum verður hetta tíggju ára skeiðið í stóran mun merkt av, at NATO-herstøð seinast í fimtiárunum ímóti fólksins vitan og vilja verður lumpað inn á okkum. Teir fýra sjálvstýrisflokkarnir, so ymiskir hugsjónarliga, finna saman í landsstýrissamgongu 1963-66, og fiskimarkið verður flutt út á tólv fjórðingar, heimaútróðrinum til miklan frama. Síggja vit burtur frá drúgvu skaldsøgu Jens Paula Heinesens »Tú upphavsins heimur« 1962-66, mugu vit siga, at sekstiárini, hvat ið skaldskapi í óbundnum máli viðvíkur, eru sera fátækslig; skaldsøgur koma fáar, og stuttsøgurnar eru ótættar. Á sjónleikaøkinum hendir tað gleðiliga, at útbúgvin føroyskur sjónleikari kemur heim at virka og kunnar føroyska áskoðaran við framtakshugaðar sjónleikahøvundar sum Brecht og Ionesco - men enn sum áður er langt millum føroysku upprunaleikirnar.
Hugsa vit um nýskapan í hesum tíðarskeiði, verða vit at snúgva okkum at bundna skaldskapinum. Rætt er tað, at nógv verður yrkt, ið er meinlíkt gomlum yrkingasniði, men tvær nýskapanarleiðir verða gingnar.

robotstxt: allowed

filter: keep


text:
VIÐTØKUR FYRI KRIS
§ 1
Upprunastøði og grundarlag
KRIS er ein sjálvboðin felagsskapur, ið veitir hjálp og ráðgeving til persónar í Føroyum, ið hava trupulleikar orsakað av kynsligari misnýtslu og kynsligum ágangi.
§ 2
Endamálið
Endamálið hjá felagsskapinum er at
– gjøgnum ráðgeving, vegleiðing og undirvísing at veita hjálp til persónar í Føroyum, ið hava trupulleikar orsakað av kynsligari misnýtslu og kynsligum ágangi, og gera tey før fyri at liva eitt lív í vón um eina betri framtíð,
– gera vart við og upplýsa um trupulleikar, sum kynslig misnýtsla og kynsligur ágangur hevur við sær,
– vera við til at fyribyrgja kynsligari misnýtslu og kynsligum ágangi,
– vísa á møguleikarnar fyri at fáa fakliga vegleiðing og dygdargóða hjálp.
§ 3
Limaskapur
Limir í KRIS eru tey, ið eru myndug og sum taka undir við grundarlagi og endamáli felagsins og hava goldið limagjald.
Limagjaldið er árligt, og upphæddin verður ásett á ársaðalfundinum fyri eitt ár í senn.
Limir í KRIS ábyrgjast ikki persónliga fyri skyldur hjá felagsskapinum.
§ 4
Aðalfundurin
Aðalfundurin í KRIS er hægsti myndugleiki felagsins.
Ársaðalfundur verður hildin einaferð um árið og skal verða hildin innan 5 mánaðir eftir, at roknskaparárið er lokið.
Á ársaðalfundi skulu fylgjandi evni viðgerast:
1. Val av fundarstjóra.
2. Frágreiðing frá nevndini um virksemi felagsins undanfarna árið og viðgerð av frágreiðingini.
3. Framløga og góðkenning av roknskapinum.
4. Val av 3-5limum og 2 eykalimum til nevndina.
5. Val av grannskoðara.
6. Áseting av árligum limagjaldi.
7. Viðgerð av innkomnum málum.
8. Ymiskt.
Eykaaðalfundur verður hildin, tá ið ein meiriluti av nevndini ella 1/3 av limunum skrivliga seta fram ynski um hetta.
Innkalling til aðalfund fer fram við at lýst verður í bløðunum 14 dagar frammanundan.
Nevndin evnar til fundarskránna til aðalfundin.
Uppskot til mál til viðgerðar á aðalfundi skulu vera nevndini í hendi í seinasta lagi 2 vikur fyri aðalfundin. Mál, ið ikki eru á fundarskránni, kunnu bert vera tikin við, um 2/3 av møttu limunum atkvøða fyri, at viðkomandi mál verður tikið til viðgerðar á aðalfundinum. Mál um viðtøkubroytingar og avtøku kunnu ikki samtykkjast, uttan at innkallingarfreistin er hildin.
Atkvøðu- og talurætt á aðalfundi hava tey, ið hava goldið limagjald.
Øll atkvøðugreiðsla á aðalfundum skal vera skrivlig og loynilig.
Avgerðir verða tiknar við vanligum meiriluta. Stendur á jøvnum, er uppskotið fallið.
§ 5
Nevndin
Aðalfundurin velur eina nevnd, ið telur 3-5 limir umframt 2 eykalimir. Nevndin skipar seg sjálv.
Fyri at vera valdur í nevndina krevst, at viðkomandi er limur í KRIS og hevur verið limur í minsta lagi 3 mánaðir frammanundan aðalfundinum.
Valevni til nevndina skulu játta, at tey taka við vali.
Nevndin hevur yvirskipaðu ábyrgdina av og skal hava eftirlit við virksemi felagsins, herundir skal nevndin hava ábyrgdina av og eftirlit við, at aðalfundarsamtyktir verða framdar í verki, fíggjarstøðu felagsins, at nøktandi bókhald verður ført, at fíggjarligar og aðrar skyldur felagsins verða hildnar, umframt, saman við dagligu leiðsluni, at hava eftirlit við, at persónar, ið starvast fyri felagsskapin, altíð hava eitt nøktandi fakligt støði.
Nevndin kann seta eitt fakligt ráð við fakfólki, ið kann vera nevndini og dagligu leiðsluni til hjálpar í viðkomandi fakspurningum, s.s. juridiskum, læknaligum, fakpsykologiskum, terapeutiskum, sosialum, umsitingarligum o.ø. viðurskiftum.
Nevndin hevur fund eftir tørvi og er viðtøkufør, tá ið helvtin av nevndarlimunum eru møttir.
Avgerðir í nevndini verða tiknar við vanligum meiriluta. Stendur á jøvnum, er formansins atkvøða avgerandi.
Nevndin ger eina starvsskipan fyri arbeiðið í nevndini. Fundarfrágreiðing skal skrivast fyri hvønn fund.
Dagliga leiðsla felagsins er skrivari á nevndarfundunum og hevur talurætt, men hevur ikki atkvøðurætt á nevndarfundum.
§ 6
Dagliga leiðslan
Nevndin setir eina dagliga leiðslu, ið mótvegis nevndini hevur ábyrgdina av dagliga arbeiðinum í felagsskapinum, herundir at leggja dagliga arbeiðið til rættis og samskipa ráðgevingar- og fyribyrgingararbeiðið.
§ 7
Tekningarregla
KRIS verður bundið við undirskrift av allari nevndini í felag, ella við undirskrift av 1 dagligum leiðara saman við nevndarformanninum.
Nevndin kann veita dagligu leiðsluni skrivliga fulltrú til at tekna felagsskapin mótvegis umheiminum í ávísum viðurskiftum.
§ 8
Uppsøgn av limaskapi
Aðalfundurin kann skrivliga siga upp limaskapin fyri lim, ið á ein ella annan hátt skaðar og/ella arbeiðir ímóti viðtøkum og áhugamálum felagsins. Áðrenn aðalfundurin kann taka støðu til uppsøgn av limi, skal nevndin gera tilmæli um uppsøgnina.
Verður limur uppsagdur, fær limurin goldna limagjaldið fyri alt inniverandi árið afturgoldið.
§ 9
Viðtøkubroytingar
Viðtøkur felagsins kunnu bert verða broyttar á aðalfundi, og tá ið 2/3 av møttu limunum atkvøða fyri broytingunum. Sagt skal vera frá, tá ið lýst verður til aðalfund, at uppskot er til viðtøkubroyting.
§ 10
Avtøka av felagsskapinum
Uppskot um at avtaka KRIS skal viðgerast og samtykkjast á aðalfundi.
Uppskotið skal vera nevndini í hendi í seinasta lagi 1 mánað fyri aðalfundin.
Felagsskapurin kann bert verða avtikin um minst 2/3 av møttu limunum eru fyri. Aðalfundurin velur síðan eina avtøkunevnd, sum sendir uppskotið um avtøku til limirnar til uratkvøðu.
Atkvøður meirilutin av limum, ið greiða atkvøðu, fyri avtøku, er felagsskapurin avtikin, og ognir felagsins verða latnar til vælgerandi endamál, ið ikki stríða móti grundar-lagnum og endamálinum hjá KRIS. Sagt skal vera frá, tá ið lýst verður til aðalfund, at uppskot er til avtøku av felagnum.
Hesa viðtøkur eru samtyktar á aðalfundi felagsins 6. desember 2008.
Nevndin
NEVNDIN
Forkvinna
Beinta M. Pedersen
Nevndarlimir
Gvøðbjørg West
Maiken Eriksen
Brynhild Irena Eysturdal
Eykalimir
Beinta M Andreasen
Winnie Hentze Andreasen


text:
Línuskip: Eitt er vesturi á rygginum og fiska tosk, svartkalva, blálongu. Tað landar fyrst í vikuni, eitt er á landgrunninum og fiska tosk, hýsu, longu og brosmu. Tað landar møguliga síðst í vikuni.
Útróður: Streymurin er harður men batnar sum vikan gongur, og veðri verður heldur einki serligt fyrst í vikuni, so møguliga verður nakað av útróðri út á vikuna. Bátarnir fáa mest av hýsu og so nakað av toski.
Djúpvatnstrolarar: Ein er vestanfyri og fiskar kongafisk og ein er eystanfyri, teir koma helst báðir at landa síðst í vikuni.
Partrolarar: Fimm pør eru til fiskarí. Øll pørini fiska upsa og er fiskaríið tíverri smáligt fyri tíðina. Skipini landa sum vikan gongur.
Trolbátar: Tveir trolbátar eru til fiskarí. Teir eru norðanfyri og fáa nakað av tungu, reyðsprøku og havtasku og tosk eisini. Teir landa fyrst í vikuni.
Garnaskip: Tvey fiska svartkalva og koma bæði at landa síðst í vikuni. Fiskaríið er smáligt. Eitt fiskar havtasku og hevur tað brúligan fiskiskap. Tað landar miðskeiðis í vikuni.


text:
Sólfríð byrjaði at spæla badminton hjá VíF, tá ið hon var 7-8 ár. Hon helt tað vera stuttligt og áhugavert at spæla badminton, og hevur hon líka frá byrjan víst vilja og árræði til Badminton, og gingið til kappingar, sum Badminton Samband Føroya hevur skipað fyri, og hevur gjøgnum kappingarnar ment seg sera nógv. Seinastu 4 árini hevur hon, umframt vant við VÍF, eisini vant við HBF 2-4 ferðir um vikuna. Sólfríð hevur við sínum sera sterka vilja og treysti vunnið seg á fremstu rað gjøgnum fleiri ár, og seinasta ár vann hon gull í ikki færri enn 5 FM meistarheitum bæði innan einstaklinga kapping, tvímansleik, blandað tvímansleik og lið-kapping. Eisini í ár eyðnaðist henni at koma heim við gullinum í somu greinum.
Sólfríð hevur seinastu 4 árini verið við í Ungdómslandsliðinum, og kom eisini, bert 15 ára gomul, við í Landsliðið fyri vaksin. Hon hevur luttikið fleiri ferðir í kappingum uttanlanda í Danmark, Íslandi, Svøriki, Grønlandi og Slovenia. Ikki hevur heldur svitast á hesum leiðum, og seinasta kapping, sum var í Farum í Maj mdr. vann hon seg í blandað tvímansleikið, saman við Magnus úr HBF á 1 røðina, og komu heim við gullið fyri lítlu Føroyar, har 7 ymisk lond luttóku. Í hesum kappingarárinum kom Sólfríð í ein bruttuhóp, sum skal til Bermuda á Oyggjaleikir, ið taldi 32 luttakarar frá byrjanini. Hon er nú vald at umboða Føroyar saman við 9 øðrum luttakarum. Mánaðirnar fram til Oyggjaleikir hevur hon, sum hon sjálv sigur: “vant x-tremt nógv, og tað hevur eisini verið sera nógv koyring fyri meg, sum eri einasti leikari, ið ikki eri úr Havnini. Men tað hevur verið sera gevandi og eisini stuttligt. Eg vóni at vit fara at síggja góð úrslit frá Bermuda, har kanska størsta avbjóðingin verður tann nógvi hitin. Nú verður tað so fyrst hetta, og annars framyvir skal tað nokk koma at vísa seg, hvat næsta málið fyri meg verður – tí eg elski avbjóðingar”.
Eitt sindur um Sólfríð
Sólfríð byrjaði at spæla badminton hjá VíF, tá ið hon var 7-8 ár. Hon helt tað vera stuttligt og áhugavert at spæla badminton, og hevur hon líka frá byrjan víst vilja og árræði til Badminton, og gingið til kappingar, sum Badminton Samband Føroya hevur skipað fyri, og hevur gjøgnum kappingarnar ment seg sera nógv. Seinastu 4 árini hevur hon, umframt vant við VÍF, eisini vant við HBF 2-4 ferðir um vikuna. Sólfríð hevur við sínum sera sterka vilja og treysti vunnið seg á fremstu rað gjøgnum fleiri ár, og seinasta ár vann hon gull í ikki færri enn 5 FM meistarheitum bæði innan einstaklinga kapping, tvímansleik, blandað tvímansleik og lið-kapping. Eisini í ár eyðnaðist henni at koma heim við gullinum í somu greinum.


text:
Forsølan er byrjað
Summar Festivalurin 2019 verður hildin í døgunum frá 8. til 10. august.
Fyrsti Summar Festivalurin varð í 2004, og síðani hevur festivalurin vaksið seg til landsins størsta tónleikatiltak. Summar Festivalurin næsta ár er tann sekstandi í røðini.
Gjøgnum árini hava altjóða stórnøvn sum Roxette, Westlife, The Scorpions, Cliff Richard, Mika, Lukas Graham, Twisted Sister og Ronan Keating spælt á Vágsbø.
Forsølan til Summar Festivalin er byrjað, og fyrstu tíðina verða atgongumerki seld fyri serligan prís.
Fyrstu 2000 vikuskiftispassini verða seld fyri 795 krónur. Tey fáast til keyps her á síðuni og í Telebúðum.


text:
Í staðin fyri at koma aftur til samráðingarborðið, hava Fíggjarmálaráðið og Kommunala arbeiðsgevarafelagið hert stríðið við einum verkbanni móti okkara limum, ið starvast í skúlunum.
Hetta stigið vísir heilt greitt manglandi viljan hjá arbeiðsgevarunum at finna eina semju.
Vit hava ferð eftir ferð víst á, at ein hóttandi kreppa liggur fyri framman fyri alt námsfrøðiliga økið, ið kemur at mangla fleiri hundrað starvsfólk komandi árini, um broyting ikki kemur í. Hetta er ein kreppa, ið fer at raka okkara veikastu borgarar og børnini.
Búskaparráðið hevur eisini ávarað um hetta, men í staðin fyri at lurta eftir serfrøðini, hevur landsstýrismaðurin nú skift alt Búskaparráðið út. Avrokningin fyri reiðiligt arbeiði var kontant, akta ella finn hurðina.
Tað er sami arbeiðsháttur, ið nú verður nýttur við verkbanninum. Føroya Pedagogfelag hevur við 24 tíma verkføllunum roynt ikki at raka vanliga borgaran ov meint. Samstundis hava vit heitt á arbeiðsgevararnar um at koma aftur til samráðingar, tí vit mugu saman finna langtíðar menniskjaliga haldførar loysnir.
Men hesin háttur hóvar ikki Fíggjarmálaráðnum. Eisini her er kontant avrokning við verkbanni, ið rakar tey hart, ið eitt nú hava tørv á stuðli í skúlunum.
Vit fara at heita á arbeiðsgevararnar um heldur at brúka orkuna til at bjarga námsfrøðiliga økinum undan avfólking, enn at spæla við vøddunum.
Lýstu arbeiðssteðgirnir frá Føroya Pedagogfelag eru í lagið og fult lógligir. Hetta veit arbeiðsgevarin eisini, og hevur tí valt ikki at royna málið í Fasta Gerðarætti. Tað er har man loysir eina slíka trætu.
FØROYA PEDAGOGFELAG


text:
Menningarkvotur til tey útvaldu
4. apríl 2019
Tá talan er um menningarkvotur, eru Føroyar deildar upp í 7 øki, har Eysturoy og Norðoyggar eru økið 6 og 7. Samgongan hevur gjørt av, at økið 6 og 7 ikki skulu kunna søkja um stuðul til menning av okkara tilfeingi.
Ein grundgeving fyri, hví hesi øki ikki skulu hava atgongd til menningarkvotunar, var at arbeiðsloysi var so lágt í hesum øki. Tíbetur kunnu vit í Føroyum í dag staðfesta, at arbeiðsloysi er nærum onki, óansæð hvat øki talan er um. Tí eigur henda forðing at verða tikin burtur longu í inniverandi ári.
Hyggja vit at, hvørji feløg í landinum hava brotið upp úr nýggjum, kundi eg hugsað mær at nevnt Tavuna og Høvdavirkið í Leirvík. Hesi virki hava skapt fleiri hundrað arbeiðspláss og milliónir av inntøkum til føroyska samfelagið við nýggjum vørum, sum onki virði høvdu frammanundan. Hví skal tað ikki vera gjørligt hjá slíkum íverksetarum at fáa atgongd til menningarkvotur – samfelagnum og føroyingum at frama.
Vit kunnu ikki liva við, at fólkið í pørtum at samfelagnum, ikki hevur atgongd til menningarkvoturnar. Serliga tá tað tey nógvu síðstu árini hevur víst seg, at serliga hesi økini hava verið tey, sum hava gingið á odda, fyri at skapt nýskpandi vinnur.
Menningarkvoturnar eru ein av mongu miseydnaðu pørtum av nýskipanini hjá verandi samgongu.
Besta loysnin hevði verið at avtikið menningarkvoturnar aftur, men um vit velja at varðveita tær, tá eiga vit avgjørt at gera tær atkomuligar hjá virkisfýsnum persónum, sum hava víst í verki, at teir bæði vilja og duga at menna fiskivinnuna í Føroyum.
Jaspur Langgaard
valevni fyri Sambandsflokkin
RN
Aftur


text:
The Greatest Showman í Løkshøll
Næmingar í 10. fl. í Tofta og Runavíkar skúla fara nú at spæla leikin “The Greatest Showman”. Leikurin er fyri øll. Sýningarnar vera í Løkshøll.
Leikurin er um P. T. Barnum, ið veksur upp sum skraddarasonur, og tey mugu stríðast fyri at klára seg. Men treiski drongurin kemur ígjøgnum uppvøksturin, og sum vaksin giftir hann seg við barndómsunnustuni, ríkmannadóttrini Charity. Saman fáa tey tvær døtur, men rík eru tey ikki.
Barnum droymir stórar dreymar og er fullur av góðum hugskotum. Tað fer at ganga rætta vegin, tá ið hann byrjar eitt show, sum verður kallað eitt sirkus, við øllum møguligum serskøltum ella “Freaks”. Har er alt frá einari skeggjutari damu til dvørgar og hundadreingin.
Kortini eru tað ikki øll, sum eru so fegin um Barnum. Yvirstættin heldur lítið um hann, og dagliga upplivir hann ágang. Hinvegin er sirkusið til stóra gleði fyri undirstættina.
Men Barnum vil meira. Hann vil vera góðtikin av yvirstættini. Tað verður byrjanin til eina nýggja ferð í lívi hansara. Ein ferð, har hann má finna fram til, hvør hann í veruleikanum er.


text:
Landaplagur anno 2000 koma til Føroya leygarkvøldið. Øll sum hava gingið i diskotek Eclipse ella aðrastaðini fyrst i 2000 munnu kenna sponsku damunar Las Ketchup.
Las Ketchup hittaði fyrst i 2000 við sanginum Ketchup song og hava spælt runt alla verðina við hesum hittinum.
Nu koma tær so til Føroya og verður tað til Eclipse Millenniumkvøldið leygarkvøldið i Luux.
Ketchup song er sum single seld í yvir 7 milliónir eintøkum kring heimin. Fyrsta útgávan hjá bólkinum, Hijas del Tomate er seld í 12 milliónum eintøkum kring knøttin. Bólkurin hevur ikki verið virikin við útgávum síðani 2006, men hevur ferðast í Spania, og annars kring allan heim, og ferðast framvegis, og leygarkvøldið eru tær í føroyska høvuðsstaðnum.
Trýst á pílin á myndini fyri at síggja og hoyra Las Ketchup.


text:
1963
1963 (MCMLXIII) var sambært gregorianska kalendaranum eitt vanligt ár, ið byrjaði á einum týsdegi.
HendingarEdit
- Hvalbiartunnilin millum Tvøroyri og Hvalba er liðugur. Tunnilin er fyrsti vegtunnil í Føroyum.
- 1. juli - Vága floghavn letur fyri fyrstu ferð upp fyri vanligari flogferðslu. Fyrsta flogferð er tó ikki fyrr enn 17. juli.
- 7. juli - Christianskirkjan í Klaksvík verður vígd.
- 17. juli - Fyrsta flogferð frá Vága floghavn. Floghavnin opnaði 1. juli sama ár.
ListEdit
BókmentirEdit
TónleikurEdit
Útgávur hetta áriðEdit
- Please Please Me og With the Beatles (The Beatles).
ÍtrótturEdit
FótbólturEdit
BókmentirEdit
FøðingarEdit
- 17. mars - Annika Johannessen, føroyskur/danskur sjónleikari
- 10. apríl - Mark Oliver Everett, amerikanskur tónleikari.
- 9. august - Whitney Houston, amerikonsk songkvinna og sjónleikari (d. 2011)
- 15. august - Alejandro González Iñárritu, meksikanskur filmsleikstjóri (Birdman)
AndlátEdit
- 23. januar - Józef Gosławski, polskur myndahøggari (f. 1908)
- 10. oktober - Édith Piaf, fronsk songkvinna (f. 1915)


text:
Tað var ikki bara í Sørvági, at okkara rennarar kappaðust um vikuskiftið. Teir báðir harðføru ultra-globetrottarnir, Henrik Kølleskov og Rúni Simonsen úr Bragdinum vóru farnir undir ógvusliga uppgávu á Bornholm. 50 miles ella 80 kilometrar skuldu teir renna í útnyrðingshorninum á Bornholm, m.a. í økinum kring Hammershus.
80 kilometrar við kava og nógvum kuldastigum er eitt. Men ógvusligu brekkurnar oman og niðan stórt sæð alla tíðina gera hesa uppgávuna til nakað heilt heilt serligt, og bara at gjøgnumføra slíka renning er í sær sjálvum eitt bragd. Kølle og Rúni hava verið til aðrar ultrakappingar hetta seinasta árið, men hendan uppgávan var fleiri stig harðari enn hinar.
Vit hava tíverri enn ongar myndir av okkara monnum á Bornholm, men m.a. soleiðis sær rutan út…..
Fyrireikingarnar hjá teimum fáa illa verið optimalar, tí báðir sigla teir í frálandavinnuni. Serliga hjá Rúna hevði tað svikið við fyrireikingunum, og hann fekk tað eisini sera hart seinasta av teimum fýra umførunum á 20 kilometrar. Men hann megnaði kortini at gjøgnumføra við samlaðu tíðini 13 tímar og 23 minuttir.
Heiðurmerki verða latin fyri at gjøgnumføra teinin, eins og tey fremstu trý eisini fáa heiðursmerki. Harafturat ber til at vinna eitt serligt beltispenni, um rennast kann undir ávísa tíð. Markið var 11.15 tímar, men vegna frost og hálku varð markið flutt til 12 tímar. Henrik Kølleskov megnaði at renna teinin uppá 11 tímar og 41 minuttir. Soleiðis ognaði hann sær høgt metta Hammertrail beltispennið.
Her er ein mynd frá í vár, tá teir tríggir, Henrik Kølle Kølleskov, Sofus Poulsen og Rúni Simonsen runnu utra-teinin Fyr-til-fyr, sum var 56 kilometrar.
Okkara fremsti rennari fyri tíðina, Marna Egholm, var eisini í kapping leygardagin. Hetta var sonevnda Garmin trail-serian, sum umfatar trý kappingarumfør frá november til januar. Leygardagin runnu tey off-trail í nógva kavanum, og eins og tey bæði fyrstu umførini, var tað aftur hesuferð Marna Egholm, sum vann tryggan sigur. Teinurin var 6 kilometrar við 300 hæddarmetrum.
Marna er sterkur rennari og væl fyri. (mynd: Garmin-trail)


text:
Valskráin hjá KvF
15. januar 2019
Eg bleiv eitt sindur skakkur, tá ið Heini Gaard segði í sendingini ''Pressan'', at tað skal vera Kringvarpi sum skal ráa yvir, hvørji evni verða viðgjørd á politiskum kjakfundum uppundir valið, og ikki teir politisku flokkarnir. Grundgevingin fyri hesum er, at ''Kringvarpi arbeiðir ikki fyri flokkarnar, men fyri fólkið í Føroyum.''
So rør Heini Gaard framundir, at tað ikki er KvF sum setur dagsskránna, men tað er fólkið í Føroyum. - Tað eru tey sum gjalda kringvarpsgjald, sum avgera evnini og málini sum kjakast skal um, og at KvF arbeiðir fyri fólkið.
Longu har kann mann síggja porirnar í sveisingini.
Tað er fólkið sum hevur valt politikarar at umboða seg, so sjálvsagt skulu politikararnir sleppa at velja evnini at kjakast um.
Ella skal mann bara sjálvur siga tað: Fólkið veit ikki hvat tey vilja hava og tí skal KvF ráða?
Tað skal ikki undra meg, at tá tað kemur til stykkis, so eru tað eini 10 fólk sum hava verið við til at sett dagsskránna. Tað er alt annað enn demokratiskt.
KvF skal sjálvandi kunna velja onkur evni, men at fara við allari skránni er als ikki nøktandi.
Mann hevur sæð ferð aftan á ferð, at KvF tænir feministiskum, globalistiskum og sosialistiskum hugsjónum.
Taka vit feskasta dømið har KvF hevur valt ikki at bera tíðindi sum hava ''áhuga fyri fólkið'', men eru ”politiskt ókorrekt”, so kann nevnast tann nýggja gallup-kanningin, har fólk vórðu spurd um tey ynsktu muslimar til Føroyar? 57% søgdu seg vera ímóti ella partvís ímóti, og einans 23% søgdu seg vilja ella partvís vilja hava muslimar til landið.
Nevnast kann eisini gølan hjá løgmanni, har hann hevur benytta sær av einum grundstykki í Tórshavnar kommunu, har hann tjenti 275.000 kr. við at selja tað dýrari.
Gott nokk gjalda vit øll (eisini kirkjugarðarnir) kringvarpsgjald, men tað umboðar ikki okkum øll, og tí eigur KvF heldur ikki at vera einaræðisharri yvir, hvat skal viðgerast á politiskum kjakfundum.
Hans Marius Edvard Høgnesen
RN
Aftur


text:
Til tín, ið ikki ynskir at koyra langar teinar hvønn dag
Við at velja ferð í 1 viku, kemur tú at støðga í 2 ymiskum summarhúsum, antin norðan og eystanfyri ella sunnan og eystanfyri.
Velur tú hinvegin at ferðast í 2 vikur, støðgar tú í 3 ella 4 nætur í hvørjum av fylgjandi økjum: Norðanfyri, vestanfyri, suðurvestanfyri og suðureystanfyri.
Viðmælt verður at vitja Mývatn norðanfyri, at baða í Bláa Lóninum og at vitja risastóra Gullfoss suðurvestanfyri - umframt jøkulin, Jökulsárlón suðureystanfyri. Her er bert talan um tilmæli – ferðin í sjálvum sær, heystar ótald upplivilsir.


text:
Nú koronufarsóttin herjar og ikki ber til at ferðast, ætla vit í Føroya Ellisakførum at leggja fram eina røð av ferðafrásagnum. Hevur onkur lesari okkurt áhugavert at greiða frá, eru tit vælkomin at senda okkum í nevndini tilfar.
Í oktober í 2016 vóru vit á Essen Motor Show. Hetta er ein søluframsýning, ið verður hildin hvørt ár í konferansusentrinum í týska býnum Essen. Í teimum ymsu hallunum eru fleiri ymisk evni, eitt nú serligir bilar, ellisakfør, amerikanarar, eykalutir og tuning og enntá ein innandura drifting bani.
Lesi alla greinina her


text:
Nýggj upprunaføroysk bók um føroyska rossið!
Aftan á áheitanir og ynski frá bæði ungum og eldri kemur endiliga ein bók, sum snýr seg um føroyska rossið!
Beinta Johannesen hevur skrivað hesa vøkru og kunnandi bók, og Cécile Zahorka hevur myndprýtt við fotomyndum.
Bókin er innbundin, 66 bls. og partur av krabbarøðini hjá Bókadeild Føroya Lærarafelags og Námi.
Um bókina
Visti tú, at tað eru færri enn 100 føroysk ross til í øllum heiminum?
At føroyska rossið er eitt tað mest hótta dýraslagið, sum er til, og at tað er eitt av teimum heilt fáu upprunarossasløgunum, sum eru eftir í heiminum?
Føroyska rossið er eitt serligt rossaslag. Slagið er bara í Føroyum og hevur verið her í meira enn túsund ár. Men fyri ikki so langari tíð síðan mundi tað doyð út.
Mest lisið í farnu viku
Skráin hjá IKTUS Sjónvarp, sunnudag 17. oktober 2021
Forfylgingarvanvid í Posta
Oljuprísirnir halda fram at hækka
Álitið á politikarar er lágt millum manna
Týr - útgávukonsert og 20 ára hátíðarhald
Rósa Samuelsen spyr um bíðilistar í sjúkrahúsverkinum
Venzel Olsen 100 ár
Eitt talv fyri deyðan
Føroyar skulu hava virknari samstarv við ES
Stórt tónleika tiltak á Ljósfestini í Vági
Thor keypt nýtt skip
Undantaksloyvi givið til taðing í fleiri hagapørtum
Nokk er nokk í Bústøðum
Skrúva fyri vatninum í Djóna í Geils gøtu og síðugøtum mánadagin 18. oktober
Barnabókaupplestur í Suðuroy leygardagin 16. oktober
Nýtt átak hjá Ferðslutrygd: Koyr. Bara.
Føroysku bankarnir lúka øll markvirðini í eftirlitsdiamantinum
Okkurt má gerast fyri heilsustarvsfólkini
Savnandi Savnsdagur í Kringvarpi Føroya
Vit mugu verja Bústaðir
Vøkstur og grøna kósin ganga hond í hond
Afturvendandi avbjóðingarnar mugu loysast
Bankarnir hava havt positiv eginpeningsavkast síðani 2016
Bókadeildin á heimspremieru við nýggjari barnabók eftir J.K. Rowling!
Samband
Postboks 226
FO-600 Saltangará


text:
BRYNLEIF HANSEN, sáli - hevði verið 85 í dag!
Tað er júst í dag, týsdagin 11. oktober, 85 ár síðani trúboðarin Brynleif Hansen, sáli varð borin í heim 11. oktober 1936 í Fuglafirði. Foreldrini vóru Malena og Hans Hansen, vanliga róptur Hans á L…
ELSBA OG WILLIAM GIBSON SLOAN - 140 ár
Tað eru júst í dag, mánadagin 11. oktober, 140 ár síðani Havnagentan Elsba í Geil og skotski trúboðarin William Gibson Sloan gingu…
TERJI DALSGAARD - tíðindamaður og roknskaparmaður!
Mikudagin fyrsta september ringdi Axel Dalsgaard. Gav mær tungu boðini, at nú er Terji farin. Talan er um Heimasandsmannin Terja D…
HIN MYRKI 11. SEPTEMBER - hjartanemandi minningarhald
Í hesum døgum eru 20 ár liðin síðani óhugnaliga terrorálopið á Tvíburðatornini í World Trade Center (Heimsins handilsdepil). Dagur…
JUVÉL II Í DOKK - ein uppshining
Eftir at hava verið á sleipistøð á Skála í nakrar dagar, setti juvél II kós móti Skagen sunnudagin 07 mars, og komu til Skagen mik…
JARÐARFERÐ Í USA - Kristoffur Munro
Tað vóru sorgarboð, sum komu úr USA, tá ið tað hoyrdist, at einasti sonur Gudny og John Munro var brádliga deyður. Hann fekk blóðp…
NÝGGJ BÓK UM BÍBILSKA KVINNUSÝNIÐ - ein kontroversiel bók
Bókaframløga í skúlahøllini í Klaksvík hóskvøldi 29. apríl kl.19:00. Tað er Havnamaðurin, Svein Askildsen, sum hevur búleikast mon…
OM-AÐALFUNDUR 2021 - tey ónáddu í nærumhvørvinum!
Síðani Operaration Mobilisation (OM) varð loyst frá donsku deildini í januar 2012, og gjørdist føroyskt burturav, hevur aðalfundur…
LUIS PALAU - jarðarferð
Altjóða argentinski evangelisturin Luis Palau andaðist í heimi sínum í Portland í statinum Origon USA hósdagin 11. mars 86 ára gam…
EVANGELISTURIN LUIS PALAU - ein rødd er tagnað
Tá eg setti meg við telduna fríggjamorgunin, Grækarismessudag, var tað fyrsta eg frætti, at heimskendi evangelisturin Luis Palau e…
Holocaust minningarhald í Kelduni - ongantíð aftur!
Vinafelagið Føroyar-Ísrael og Føroyska deildin hjá Altjóða Kristnu Sendistovuni í Jerusalem (ICEJ), skipaði mikukvøldið 27. januar…
Kristiliga Tíðindasendingin við eitt vegamót - R7 sløkkir í morgin, nýggjársaftan 2020
Kristiliga Tíðindasendingin í dag, mikudagin 30. desember, verður fyribils seinasta sending í óásetta tíð, og tí verður sendingin…
Kristiliga Tíðindasendingin við Poul Jóhan Djurhuus (102) - 30. des. 2020
Kristiliga Tíðindasendingin við eitt vegamót. Hetta er seinasta Kristiliga tíðindasending á R7. Poul Jóhan Djurhuus…
DUPULTFLØGA VIÐ MIÐNÁTTARSANGBÓLKINUM - jólagávan, bert 189 krónur
Nú undan jólum er dupultfløga komin í handlarnar við gomlum kendum sangum og tónleiki. Talan er um tann, frá sjeytiárunum, legenda…
ANNA OG DAVID RODDA - farin aftur til Onglands!
Tað var fyri einum góðum mánaða síðani, at Anna og David Rodda komu til Føroyar. Tey høvdu ætlanir at verða í Føroyum í longri tíð…
FONGSULSTÆNASTAN Í RUMENIA - 1000 fangar
Í meira enn 25 ár hevur Dansk-Rumenska missiónin, Rescue Mission, rikið evangeliskt missiónsarbeiði í fleiri Rumenskum fongslum.…
ALTJÓÐA BARNADAGUR - lyfti hjá Mette!
Seinasta hósdag, 20. november, var altjóða barnadagur. Hendan dagin skipaði danski felagsskapurin, RÆTTURIN TIL LÍV (Retten til Li…
NÝGGJ FØROYSK BÍBLIUTÝÐING - væntandi í nærmastu framtíð!
Tað eru nú fleiri ár gingin síðani ein tvørsamkomulig nevnd, við tásitandi biskupi, Hans Jacob Joensen á odda, fór undir eina nýgg…
FØROYSK SENDISTOVA - seinni til Jerusalem!
Í mong ár hevur tað verið ynski hjá Miðflokkinum at fáa føroyska sendistovu upp at standa í Ísrael - og tá helst í Jerusalem. Tá t…
Kristiliga Tíðindasendingin við Poul Jóhan Djurhuus (101) - 25. nov. 2020
Yvirlit: Føroysk sendistova Nýggj føroysk bíbliutýðing Altjóða barnadagur Fongsulstænastan í Rumenia Anna…
BRØÐRASAMKOMAN 140 ÁR - 15 ár uttan ítøkilig úrslit!
Leygardagin 31. oktober eru 140 ár liðin síðani fyrsti dópur innan brøðrasamkomuna í Føroyum fór fram, og um tað mundi byrjaði reg…
Leyvsalastevna í Kelduni í Skálabotni - ein av størstu jødisku høgtíðunum!
Leyvsalastevna varð hildin í Kelduni 3. oktober 2020, har Símun Absalonsen, Bjørgfinnur Heinesen og Svenning av Lofti høvdu fyrile…
Lýsing av "Atlantic Mission" - ein Norður-Atlants missión!
Vit hoyra stundum í fjølmiðlunum navnið Atlantic Mission. Tað kundi verið, at tað er onkur, sum spyr hvat Atlantic Mission er.
Juvel II vitjar Sandoynna - Heini Lútzen og Svein í Prestgarði
Juvel II vitjar í Sandoynni hetta vikuskifti. Manningin kemur at hava fylgjandi møtir um alla oynna: Fríggjakvøldið kl. 20:00 mø…
Hólmahúsið á Eiði - stásilig hølir
Seinasta vikuskiftið vóru evangelisk møtir í nýggja Hólmahúsinum á Eiði. Møtini vóru leygarkvøldið kl. 20:00 og sunnukvøldið kl. 1…
Samband
Postboks 226
FO-600 Saltangará


text:
Hennara hátign Margretha Drotning kemur á almenna vitjan í Føroyum í døgunum 14. til 19. juli.
Í hesum sambandi vitjar Drotningin Nes kommunu sunnudagin 18. juli. Nógv ymiskt verður á skránni til vitjanina.
Dannebrog kemur at liggja við bryggju á Toftum, og m.a. vitjar Drotningin Fríðrikskirkjuna og Undirhúsið. Eisini verður farið runt í kommununi við bili, har borgarstjórin fer at greiða Drotningini frá ymiskum.
Í Nes kommunu gleða vit okkum at taka ímóti Drotningini. Nógvar fyrireikingar eru farnar í gongd fyri at fríðka um í bygdunum. Vitjanin er eitt gott høvi hjá okkum øllum at hava tað reint og ruddiligt. Vit vóna og vænta, at bygdafólkið vil vera við til at lyfta hesa uppgávuna.
Nærri kunning um vitjanina kemur seinni. Vit vóna, at fleiri koma at heilsa Drotningini á vitjanini í Nes kommunu.


text:
Til øll dansifeløgini og
umboðsráðslimirnar
Við hesum verður boðað frá at aðalfundurin hjá
Sláið Ring verður
Leygardagin 10. septembur
2011 kl. 12.00 á Landsbókasavninum í Havn.
Fundarskráin verður sambært lógum felagsins, og
harumframt hava feløgini møguleika at senda uppskot um mál, ið tey vilja hava
viðgjørd.
Mál, ið feløgini ynskja at viðgera á aðalfundinum
skulu vera nevndini í hendi í seinasta lagi fríggjadagin 2. septembur
2011.
Adressur, umboðsráðslimir og
heimasíðan
Vit arbeiða við at dagføra heimasíðuna og m.a.
gera tað lættari fyri feløgini at brúka hana. Eisini arbeiða vit við at gera
hana meira virkna. Sláið Ring heitir á feløgini, um at velja ein lim, sum kann
taka sær av at umboða felagið á heimasíðuni og m.a. leggja tilfar út.
Vinarliga upplýsið eitt navn og eina
e-postadressu.
Eisini verður mint á upplýsingar um nevnd og
adressu.
Val av nevnd
Í ár stendur Rasmus Joensen fyri vali.
Varalimirnir eru: Anna Elisa Jacobsen, Atli
Dalsgaard og Hildur Vestergaard. Varalimir verða valdir hvørt
ár.


text:
NATA lýsir eftir umsóknum
Nú er møguleiki at søkja um stuðul frá NATA. Øll við áhuga fyri at fremja ferðavinnusamstarv millum Grønland, Ísland og Føroyar kunnu søkja um stuðul til verkætlanir innan hesi øki:
- Nýskapan og vørumenning
- Marknaðarføring
- Kunningarferðir millum ferðavinnuvirki
- Góðsku- og umhvørvismenning innan ferðavinnu
Møguleiki er nú aftur at søkja NATA um stuðul til ferðing til Íslands og Grønlands. Hesi kunnu søkja um stuðul:
- Skúlaflokkar
- Ítróttarfeløg
- Tónleikabólkar
- Onnur mentanarsamstørv
Í 2021 er NATA serliga áhugað í verkætlanum, ið leggja áherðslu á endurskapan av ferðavinnuni eftir Covid-19, burðardygd og talgilding innan ferðavinnuna.
NATA er samstarvsavtala millum ferðavinnuráðharrarnar í Grønlandi, Íslandi og Føroyum. Endamálið er at menna samstarv um felags áhugamál í ferðavinnu og at styrkja ferðamøguleikarnar og mentanarliga samskiftið millum hesi trý londini.
Umsóknir skulu skrivast á serligt umsóknarblað og skulu vera antin á donskum ella á enskum máli.
Nærri upplýsingar um NATA og stuðulsmøguleikarnar fáast við at lesa vegleiðingina, sum liggur á heimasíðuni ella við at venda sær til NATA á [email protected].
Umsóknarfreistin er 26. februar 2021.
NATA hevur eina heimasíðu, bæði á donskum og enskum, ið hevur tvey oyðubløð, sum skulu nýtast at søkja um stuðul frá NATA. Á donskum eita oyðubløðini “turismeudvikling og markedsføring” og “rejestøtte”.
Umsøkjarar fáa svar 15. apríl 2021. Søkjast kann ikki um stuðul til verkætlanir og ferðir, ið eru av innan 15. apríl 2021.


text:
Í apríl varð boðað frá at Miljuløtur hjá mær og Kathrinu Skarðsá varð tilnevnd Barna- og ungdómsbókmentaviðrisløn Norðurlandaráðsins. Hetta skriva tey hjá Norðurlandaráðnum: Rakel Helmsdal & Kathrina Skarðsá (ill.): Miljuløtur. Novel, Bókadeild Føroya Lærarafelags, 2018. How many writers master the most important and essential aspect of children’s literature – the… les meira…. →
Tá suðurafrikanski almannagagnligur filmsfelagsskapurin Green Renaissance fóru at vitjaði pápa mín, Ole Jakob Nielsen í september, ætlaðu teir bara at gera ein film, men tá teir høvdu verið har, avgjørdu teir, at her var ov nógv tilfar til ein einstakan lítlan film. Beint sum árið var blivið til 2019 sendu teir út… les meira…. →
Í november gav felagsskapurin Green Renaissance út ein lítlan heimildarfilm um meg sum rithøvunda og skapandi listafólk. Green Renaissance er ein almannagagnligur felagsskapur, sum ger heimildarfilmar um fólk kring allan heim. Felags fyri fólkini, tey velja, er, at hetta eru eldhugaði menniskju, sum hava nakað at siga á onkran hátt. Eg eri… les meira…. →
Ummæli av føroyskum bókum eru rættiliga sjálsom og enn sjálsamari eru ummæli av barnabókum, men 11. januar kundi eg frøðast um eitt frálík ummæli eftir Jógvan Isaksen av nýggjastu bók míni Miljuløtur. HER ber til at lesa ummæli hjá Jógvan Isaksen, sum var prentað í Dimmalætting. Les pdf-fíluna av ummælinum: Hugkveikjandi søgur… les meira…. →
Tann 27. januar er ein stórhending fyri føroyskan klassiskan tónleik og fyri føroyskar bókmentir: Tónleikaævintýrið Veiða vind eftir Kára Bæk (tónleikur), Rakel Helmsdal (søga) og Janus á Húsagarði (myndir) verður framført í The Barbican Hall í London og tey, sum framføra, eru ongi minni enn London Symphony Orcestra! At fáa… les meira…. →
Tá eg skrivi, síggi eg fyri mær tað eg sigi frá um, eg havi myndirnar í høvdinum, men hóast eg lærdi at skriva og mangt annað í skúlanum, lærdu tey okkum ongantíð at tekna. Tí havi eg altíð verið noydd at biðja onnur at gera tær myndirnar, sum eg vil… les meira…. →
Tann 19. september kom stuttsøgusavnið Miljuløtur út alment. Hetta hendi á hugnaligari bókaløtu á Sunda Bókasavni í samband við Mentanarviku í Sunda kommunu. Nógv børn vóru komin at lurtað, tá høvundurin læs upp úr løtunum hjá Milju Aura. Forlagið sigur um bókina: “Bókin er… les meira…. →
Í gjárskvøldið var almannakunngjørt, at Neyðars skrímsl (á íslendskum: Skrímsli í vanda) vann íslendsku barnabókaheiðurslønina í ár! Undirritaða hevði tíverri ikki møguleika at vera á staðnum til hátíðarhaldið, men hinir báðir høvundarnir, Áslaug Jónsdóttir, høvundur og teknari og Kalle Güettler, høvundur, vóru á staðnum. Sjálvandi harmiligt at missa møguleikan fyri… les meira…. →
Tríggar útgávur varð tað til í 2017, allar komu seint á árinum. Tann stórsta av teimum var myndabókin Neyðars skrímsl, tann 9. skrímslabókin. Sum hinar Skrímslabøkurnar er hon eitt óvanligt samstarv millum tríggjar høvundar út trimum londum, Áslaug Jónsdóttir úr Íslandi, sum afturat at vera høvundur eisini ger flottu, úttrykksfullu… les meira…. →


text:
Týskvøldið 9. juni klokkan 18.30 verður ársaðalfundurin hjá Frælsum Ítrótti Føroya.
Sambært lógum FÍF verður dagsskráin hendan:
1. Val av orðstýrara.
2. Formaðurin greiðir fra virki sambandsins í farna ári.
3. Kassameistarin leggur fram grannskoðaðan roknskap.
4. Innkomin mál.
5. Val av nevndum og eykamonnum.
6. Val av skrásettum grannskoðara.
7. Ymiskt
Hvørt felag kann senda tríggjar limir á aðalfundin. Atkvøðurætt á fundinum hevur hvørt felag við einari atkvøðu.
Fyri vali standa formaðurin, Sølvi Reinert Hansen, og peningarøkilin, Guttorm Sørensen.
Uppskot um lóg og lógarbroytingar skulu vera nevndini í hendi í seinasta lagi 14 dagar innan fundin.
Uppskot kunnu sendast til:
athletics@athletics.fo
FÍF bjóðar ein bita og okkurt afturvið einum kaffimunni. Vit vóna, at øll feløgini eru umboðað á fundinum.
Við ítróttarkvøðu
FÍF


text:
Frá startinum í seinastu Várkapping
Í sambandi við árligu Várkappingina skipa Roysnið og FÍF tann 25. marts kl. 15.00 fyri FM í 10 km renning í Runavík. Hetta verður samstundis eisini 8. og seinasta umfar av TF Vetrarkappingini 2016/2017.
Sjálvt um talan er um FM í 10 km, so er hetta er eisini opin kapping har øll kunnu luttaka. Fyri at luttaka á 10 km skal ein tó vera fødd/føddur í 2000 ella fyrr. Fyri at luttaka í FM er tað ein treyt, at man er limur í einum felag undir FÍF.
Samstundis sum tey vaksnu renna 10 km, so renna gentir og dreingir 5 km (f. 2001-2005). Unglingar (f. 1996-2000), sum eisini luttaka í opna bólkinum, renna sjálvandi eisini 10 km.
Rennast skal – sum undanfarin ár, góð 9 umfør eftir teini runt í Runavík: út eftir høvuðsvegnum, oman á kei’ina stutt áðrenn rundkoyringinia, inn eftir niðara vegi, og niðan aftur á høvuðsvegin beint uttanfyri Magn-støðina har tað so verður vent úteftur aftur.
Startur verður sum vanligt uttanfyri Kiosk Vár, og málið er við Sjómansheimið, nakað áðrenn har omansneiðingin er.
Børnini byrja á niðara vegi, og koma á mál sama stað sum tey vaksnu. Tey renna knappar 5 rundir.
Talan er í báðum førum um DAF-góðkendar teinar.
Bólkar:
Í FM 10 km verður kappast í hesum bólkum:
– Menn og kvinnur opin bólkur (f. -2000)
– Menn og kvinnur veteranar (f. 1962-1971)
– Menn og kvinnur superveteranar (f.-1961)
Kostnaðurin fyri at luttaka er kr. 50,-. Tilmelding fer fram á heimasíðuni hjá FÍF: www.fif.fo. Freistin at melda til online er fríggjakvøldið 24/3-2016 á midnátt.
Avheinting av nummar og eftirtilmelding verður í kantinuni í Skúlanum við Løkin á kappingardegnum millum kl. 13.45 og 14.45. Skiftimøguleikar eru í Bylgjuni og har verður eisini møguligt at fara í brús eftir renningina.
Eftir renningina bjóðar Roysnið til kaffi oa. í kantinuni í Skúlanum við Løkin, og tá vera heiðursmerkir eisini handaðið fyri FM og steyp fyri samlaðu úrslitini í TF Vetrarkappingini.


text:
Keypstreytir
Hesar keypstreytir eru bert galdandi fyri keyp á heimasíðuni.
1. Bílegging
Ordrin verður vanliga avgreiddur innan 2 yrkadagar. Vørur, sum ikki eru á goymslu, verða vanliga útvegaðar innan 14 dagar. Tá tú skalt gjalda við gjaldskorti skalt tú uppgeva kortnummar, nær kortið gongur út og kontrolsiffur. Harvið loyvir tú Kemilux at taka upphæddina av konto tínari. Samskiftið við SSL (Secure Socket Layer) loysnina er krypterað, soleiðis at hvørki Kemilux ella annar óviðkomandi hevur møguleika at fáa fatur á hesum upplýsingum. Nærri upplýsingar um trygdina kunnu lesast her.
2. Prísir
Allir prísir eru íroknaðir meirvirðisgjald, um annað ikki er tilskilað. Gjaldoyra er DKK. Fyrivarni verður tikið fyri prísvillum, útseldum vørum og príshækkingum, sum vit ikki hava ávirkan á. Til dømis force majeure.
3. Gjaldstreytir
Gjald fyri keyp gerast við:
1. Dankort og Visa/Dankort
2. Skuldskrivast á góðkenda konto hjá Kemilux.
Verður goldið við Dankorti ella Visa/Dankorti, kemur eitt PBS avgjald á 1,95 DKK + 0,10%.
4. Flutningstreytir
Útreiðslur av vøruflutningi verða eftir teimum, til eina og hvørja tíð galdandi fraktkostnaðum. Eru serliga stórar flutningsútreiðslur verða boð givin um hetta. Vørukeyp omanfyri kr. 1.000,00 uttan meirvirðisgjald verður flutt uttan eyka flutningskostna, har landfast er.
Um vøra verður heintað, fellur flutningsgjaldið burtur.
5. Leveringardagur
Vøra verður borin út í seinasta lagi 3 yrkadagar eftir keyp.
6. Trygd/umbýting
Allar vørur kunnu latast inn aftur innan 7 dagar frá móttøkudegnum, treytað av at vøran er óbrúkt, lýtaleys og í upprunaligum pakningi. Hetta er tó ikki galdandi fyri vørur, ið vit serstakt hava útvegað fyri kundan.
Allar vørur eru umfataðar av 1 ára trygd, tó ikki á slitdeilir og skeivari nýtslu av vøruni. Vøran kann sendast aftur til okkum treytað av, at hon er í upprunapakningi.
Um so er, at vøran skal umbýtast við aðra vøru, skal hetta gerast innan 30 dagar eftir at vit hava sent vøruna.


text:
Á verkstøðunum gera vit uppgávur fyri vinnuligar og privatar kundar.
Í Kreativaverkstaðnum gera vit nógvar ymiskar uppgávur, so sum kertuljós, planta, seyma, binda, knýta, og prenta. Eisini loysa vit smærri grafiskar uppgávur. Alt verður gjørt úr endurnýtslu tilfari. Vit framleiða somuleiðis visittkort, jólakort og aðrar smáar prentuppgávur.
Ring og hoyr meiri á 292975
Á Træverkstaðnum ber til at bíleggja m.a. fluguskáp og smáar umvælingar av møblum.
Fluguskáp (breidd*dýbd*hædd)
Kr. 3000,- lítið (40*40*80)
Kr. 4000,- miðal (48*48*95)
Kr. 5000,- stórt (55*55*130)
Ring og hoyr nærri á 292976
Í Kaffikrókinum ber til at keypa kaffi, te og ymiskt gott aftur við. Tilber somuleiðis at bíleggja smyrjibreyð út av húsinum til serlig tiltøk. Neyðugt at bíleggja í góðari tíð.
Kr. 25,- stk/ Smyrjibreyð
Ring og hoyr nærri á 292978


text:
Sláið Ring fyri tiltakinum ”Ung í dansi”. Tiltakið verður á
Gjáargarði. Øll ung, sum ganga í framhaldsdeild ella hava aldur til
tess, hava møguleika at tekna seg. Pláss er fyri 60 luttakarum.
Gjáargarði við Gjógv. Ikki nýtist teimum ungu at hugsa um pengapungin
fyri at vera við. Tiltakið er ókeypis, bæði uppihald og flutningur.
býta tað upp soleiðis, at luttakaratalið verður 60 ungdómar og 10
vaksin, ið koma at hjápla til.
nátturða, dansisøgu og undirhaldi. Seinni fara vit upp á gólv saman við
Eysturoyar Dansifelag. Leygardagin verða tvey skeið á skránni. Tað fyrra
kallast ”Hvussu kunnu vit læra okkum kvæðini”, og tað seinna ber heitið
” Dansisiðir og leiklutur skiparans”. Tað verða Petur Olivar í Hoyvík
og Jónleif Johannesen, sum greiða frá. Eisini fara ungfólkini ein túr í
bygdini. Um kvøldið verður skipað fyri undirhaldi og dansispølum.
Klokkan 21.00 fara vit aftur upp á gólv. Hesuferð saman við
Dansifelagnum á Látrinum.
Sunnumorgunin verður tikið samanum, áðrenn vit fara heim.
Tey ungu, sum hava áhuga at luttaka, kunnu melda seg til á telduposti:
slairing@slaid-ring.fo ella hjá Jónleif Johannesen á tlf : 227534.


text:
Guðrið Hansdóttir
Guðrið Hansdóttir (fødd 6. oktober 1980 í Tórshavn sum Guðrið Hansen) er ein føroysk songkvinna, sangskrivari og tónleikari. Hon er uppvaksin á Argjum og hevur fingist við tónleik, síðan hon var blaðung. Hon er dóttir Louisu og Hans Carl Hansen. Pápi hennara er ein kendur guitarleikari í Føroyum, hann hevur eitt nú spælt við orkestrunum Straight Ahead og Streingjasúpan. Tá Guðrið var 14-ára gomul lærdi pápi hennara hana at spæla guittar, og so fór hon í holt við at gera sínar egnu sangir.[1] Guðrið hevur seinastu árini verið ein tann best umtókta føroyska songkvinnan. Hon flutti til Íslands at búgva eftir útgávuni av Beyond the Grey í 2011.[2] Seinnu árini hava alt fleiri fólk lagt merki til hennara sangir og framførslur. Hon hevur áður spælt á Summar Festivalinum. Hon hevur tvær ferðir vunnið heiðurslønir á Planet Awards. Fyrst varð hon kosin Ársins songkvinna í 2007 og síðan varð fløga hennara The Sky is Opening kosin Ársins útgáva á Planet Awards 2009.
Guðrið er kend fyri at hava sínar framførslur í vøkrum kjólum, og sangirnir hjá henni eru frálíkir. Síðani sangirnir komu út á fløgu, hava teir fingið ta viðurkenning, sum teir hava uppiborið.
Triðja tónleikaútgávan hjá Guðrið, Beyond the Grey, varð í Íslandi vald til nummar 9 á einum topp-10 lista yvir bestu tónleikaútgávur í Íslandi tað árið (2011).[3]
Í 2013 stovaðu Guðrið Hansdóttir og Janus Rasmussen elektro-duo'ina Byrta. Janus býr í Íslandi, har hann er ein av fýra limum í tónleikabólkinum Bloodgroup. Guðrið búði í Íslandi í 1½ ár frá summarinum 2011 til umleið ársskiftið 2012/13, og har funnu tey bæði útav at samstarva um nýggja popptónleik, og nú hava tey stovnað bólkin Byrta. Guðrið hevur skrivað allan tónleikin, meðan Janus spælir øll ljóðførini og hevur framleitt fløguna, sum kom út í mai 2013.[4]
Útgávur[rætta | rætta wikitekst]
Egnar útgávur[rætta | rætta wikitekst]
- Love Is Dead, TUTL, 2007.
- The Sky is Opening, 2009.
- Beyond the Grey, 2011.
- Taking Ship, 2014, EP við 7 løgum, tekstirnir eru yrkingar eftir týska skaldið Heinrich Heine í enskari týðing, tó er ein av yrkingunum í føroyskari týðing eftir Poul F. Joensen.[5]
Tónleikaútgávur við Byrta[rætta | rætta wikitekst]
Byrta er ein tónleikaduo við Guðrið Hansdóttir og Janus Rasmussen. Tey góvu út fleiri stakløg í 2013 og eina fløgu í mai 2013.[6]
Heiður[rætta | rætta wikitekst]
- Planet Awards 2005 tilnevnd sum Ársins songkvinna
- Planet Awards 2006 tilnevnd sum Ársins songkvinna
- Planet Awards 2007 - Ársins songkvinna (vann)
- Planet Awards 2009 Ársins tónleikaútgáva fyri The Sky is Opening (vann)
- Planet Awards 2009 - Tilnevnd Besta songkvinna (vann ikki)
- Planet Awards 2010 tilnevnd sum Ársins songkvinna (vann ikki)
- Planet Awards 2011 tilnevnd sum Ársins songkvinna (vann ikki)
- Planet Awards 2011 tilnevnd sum Ársins einstaklingur' (vann ikki)
- Planet Awards 2011 tilnevnd í bólkinum Ársins útgáva fyri fløguna Beyond the Grey[8]
Keldur[rætta | rætta wikitekst]
- ↑ Tutl.com
- ↑ Facebook.com
- ↑ Kringvarpið hevði samrøðu við Guðrið Hansdóttir 25. januar 2013.
- ↑ Kringvarp.fo Kend tónlistafólk stovna elektro-duo
- ↑ Aktuelt.fo, Guðrið Hansdóttir givið út fløgu við 7 løgum í dag
- ↑ Kringvarp.fo Kend tónlistafólk stovna elektro-duo
- ↑ Soundcloud.com
- ↑ Planet.fo Planet Awards 2011: Tey tilnevndu eru… (in Faroese, list of the nominted artist, albums and musical groups for the Planet Awards 2011)
- Planet.fo, Hesi vunnu Planet virðislønir.


text:
Vit byrja við einari
Strategi
At menna eina heimasíðu er ikki ein tilvild av samansetingum. Týdningarmikið er at leggja eina heildarætlan,
ið gevur tínum brúkara júst tað, ið honum tørvar, á ein einfaldan hátt. Alt byrjar við eini strategi!
ið gevur tínum brúkara júst tað, ið honum tørvar, á ein einfaldan hátt. Alt byrjar við eini strategi!
Greining
Neyðugt er at hyggja at hví tú ert á alnótini og hvør tín málbólkur er. Grundleggjandi spurningar og verulig hagtøl slóða fyri dygdini.
Bygnaður
Ein heimasíða er ikki ein tilvild av samansetingum, men ein tilætlað bygnað og uppseting, ið gevur brúkaranum júst tað, ið honum tørvar.
Sniðgeving
Útsjónd hevur størri ávirkan enn ein heldur. Vit menna snið, ið eru tíðarhóskandi og málrættaði tínum málbólki.
Forritan
Við einfaldari skipan og nýggjastu tøkni, tryggja vit tær og brúkaranum bestu dygd. Forritan er ikki ein forðan, men ein styrki.
Okkara avrik
Okkara avrik
Viðmælir
Viðmælir
Vit valdu loysnina frá QODIO tí heimasíðuskipanin er sera brúkaravinarlig. Eg riti inn, broyti tað sum eg skal broyta og riti út. Harafturat hevur samskiftið hevur verið fyrimyndarligt og vit eru sera glað við úrslitið.
Brynhild Absalonsen
Samskipari
Vinnuframi
Vinnuframi
Vit á Sjónámi halda, at samskiftið við QODIO viðvíkjandi bílegging, sniðgeving og avhending av heimasíðu okkara hevur verið gott. Harumframt hevur samskifti í eftirtíðini um tænastur, fyrispurningar v.m. rigga væl. Sum heild, eru vit á Sjónámi nøgd við avrikið frá QODIO.
Ragnar Ludvig
Fyrrv. deildarleiðari
Sjónám
Sjónám
Skúlin við Streymin brúkar Ease heimasíðuloysnina hjá QODIO, tí loysnin er brúkaravinarlig, løtt at umsita og ikki minst, framleidd í Føroyum av føroyingum. Sum ábyrgdarumsitari av heimasíðuni vil eg klárt viðmæla loysnina, ið eg havi góða royndir av og eitt loypandi gott samstarv við.
Jens Pauli G. Nolsøe
Varaskúlastjóri
Skúlin við Streymin
Skúlin við Streymin
Fyri tveimum árum síðani sóu vit, at tíðin var komin at dagføra heimasíðuna MBF. Gamla heimasíðan var tung at fáast við, og eisini var sniðið gamalt. Nú, eftir tey ár við nýggjari heimasíðu, kunnu vit siga, at valið var rætt. Heimasíðan er løtt at umsita og bílig. Tænastan er góð, lætt er at fáa ráðgeving og at gera smáar tillagingar eftir tørvi. Heimasíðan er eftir ynski frá okkum litrík og væl sniðgivin.
Tóra við Keldu
Forkvinna
MEGD
MEGD
Starvsfólkini í frískúlanum Kelduni hava verið sera glað fyri heimasíðuna. Hon var ógvuliga løtt at seta seg inní, og øll starvsfólkini eru virkin á síðuni hvørja viku í sambandi við vikuætlanir, flokstíðindi o.a. Stutt sagt, ein ógviliga brúkaravinarlig heimasíða.
Jastrid Høj
Lærari og lesivegleiðari
Frískúlin Keldan
Frískúlin Keldan
Sum brúkari kann eg viðmæla øllum Ease skipanina. Ease er framúr einkul at nýta og ikki minst táputryggjað. Skal eitthvørt broytast ella dagførast, er bert at trýsta á tað og broyta tað. Liðugt og einki roks.
Ólavur í Geil
Stjóri
Advent Management
Advent Management
Vit ynsktu eina greiða heimasíðu, har boðskapurin var einkultur og har ið hægsta ynski okkara var, at myndirnar á heimasíðuni vóru góðar. Hetta ynskið, má sigast, hava vit fingið uppfylt. Vit eru glaðir fyri ta flottu heimasíðuna, ið útstrálar góðsku. Saman við góðu tænastuni, vilja vit geva QODIO okkara besta viðmæli sum samstarvspartnari.
Høgni Lútzen
Stjóri
P/f Valdemar Lútzen
P/f Valdemar Lútzen
Vit hava verið sera glað um avgerðina, at fáa okkum heimasíðu frá QODIO. Samskifti og avtalur hava hildið, sum t.d hvussu heimasíðan skuldi síggja út, hvat heimasíðan skuldi kunna, nær heimasíðan skuldi vera liðug og kostnað. Eitt, sum vit eru sera glað fyri, og sum hevur stóran týdning fyri okkum, er at heimasíðan er sera løtt at dagføra.
Dánjal J. Thomsen
Stjóri
Gummibátatænastan
Gummibátatænastan


text:
Nú um vikuskiftið fer Frælsur Ítróttur Føroya við fýra ungum rennarum til Íslands. Kappast verður á stásiligu innandurarennibreytini í Reykjavík, har størsta kappingin av sínum slagi í Íslandi – Stórmót ÍR – fer fram. Harumframt er Bjørk Herup Olsen boðin at vera við í sterkari kapping á mílini í Reykjavík International. Hetta er ein kapping, har íslendingar savna sterkar íðkarar, mest úr norðurlondum, at manna tær ymsu kappingarnar.
Hetta er aðru ferð, at FÍF er við til Stórmót ÍR. Jóan Karl Joensen, Rúni Seloy, Bjørk H. Olsen og Rebekka Fuglø umboðaðu føroysku litirnar í januar 2007 við sera góðum úrslitum:
Jóan Karl: Gull á 800m og 400m
Rúni Seloy: Silvur á 800 og 200m
Bjørk H. Olsen: Silvur á 800m og 400m
Rebekka Fuglø: Gull á 800 og bronsu á 200m
Aftur hesaferð verður farið eftir heiðursmerkjum. Føroysku luttakararnir í Reykjavík verða hesir:
Rúni Seloy – dreingir 13-14 ár: Leygardagin 60m og 800m. Sunnudagin 200m
Regin Joensen – dreingir 13-14 ár: Leygardagin 60m og 800m. Sunnudagin 200m
Bjørk H. Olsen – kvinnur: Leygardag 800m, Sunnudagin mílin (1.609m)
Rebekka Fuglø – gentur 15-16: Leygardagin 800m. Sunnudagin 400m
Ferðalagið kemur aftur mánadagin. Við á ferðini verða Guttorm Sørensen vegna FÍF og Hallur Holm, ungdómssamskipari.


text:
Jóhan er trygdarvørður á Teenstreet.
Nógv verður gjørt burturúr trygdini her á Teenstreet. Rundanum alt økið er høgt stálhegn sett upp, og bara ein høvuðsinngongd er, har øll ferðslan av fólki gongur ígjøgnum. Á økinum sært tú javnan fólk í gulum vestum, har tað stendur “security” á. Hetta eru tey, sum ansa eftir okkum. Við høvuðsinngongina sita fleiri vaktir og ongin sleppur inn, sum ikki ber navnamerkið og sum ikki hevur armbandið, sum vísir, hvat uppgáva tín er á leguni.
Við høvuðsinngongina hitti eg Jóhan Jacobsen úr Havn, sum er trygdarvørður ella vaktur. Hann er á Teenstreet fyri triðju ferð og honum dámar væl at vera her millum tey ungu. Hann er á vakt hvønn dag millum 6 og 7 tímar. Vaktirnar eru skiftandi, so onkur náttarvakt er eisini hjá honum. Uppgávan er at ganga runt á økinum og hava eygu og oyru opin. Trygdarvørðarnir kanna eisini, at hegnið allan vegin runt um økið er, sum tað skal vera, og so sita teir sjálvandi við inngongdina. Hann sigur, at hetta er sera væl skipað, og at á hvørjari vakt er ein leiðari, sum vísir til trygdarovastan. Hetta er samskipað við trygdartænastuna.
Annars er nokk so nógv frítíð, so tað ber væl til eisini at fara til ymisku tiltøkini saman við hinum, tá hann ikki er á vakt.
Dagliga heima í Føroyum arbeiðir Jóhan sum lívbjargari í svimjihøllini í Havn. Hann hevur gingið í samkomuni Lívdini stórt sæð síðani, hon var sett á stovn nú fyri fleiri árum. Jóhan hevur eisini uppgávur í samkomuni. Hann er við í vælkomutænastuni og tekur eisini lut í byggingini av nýggja snotuliga bygninginum hjá samkomuni í Hoyvík.
Vit takka Jóhan fyri prátið og fegnast um, at vit eru í góðum hondum.
Skrivað: Eyðun á Lakjuni


text:
Servera drekkamunnar og vaska klæðir hjá flóttum í Serbia
Sigrun Vang hevur verið úti við OM nú í næstan tvey ár, hon hevur arbeitt við OM í Montenegro og hon er nýliga flutt til grannalandi Serbia. Sigrun býr nú í býnum Šid, har hon samskipar hjálpararbeiðið, sum nær út til flóttar á eini flóttafólkalegu í býnum. Tað merkir at hon samskiftir við leiðsluna á flóttafólkaleguna og so tekur hon sær eisini av sjálvboðnum arbeiðsfólkunum, sum koma at hjálpa til á flóttafólkaleguni. Sigrun hevur allatíðina, hon hevur arbeitt við OM, samskipa hetta arbeiði, men nú hon býr í Serbia, er hon eisini partur av dagliga arbeiðnum í at fara út á flóttafólkaleguna.
Á flóttafólkaleguni búgva 500-600 fólk, tey flestu eru ungir menn. Nakrar familjur búgva eisini á leguni, men tað vísir seg at familjur koma skjótari víðari í systeminum, og tær búgva tí ikki leingi á flóttafólkaleguni. Myndugleikarnir í Serbia standa fyri flóttafólkaleguni, men tað er eitt hart umhvørvi at búgva á flóttafólkalegu. OM í Serbia sendir hjálparfólk at tæna á flóttafólkaleguni. Endamálið við arbeiðnum hjá OM á flóttafólkaleguni er at hjálpa um liviumstøðurnar hjá flóttunum á leguni, og ígjøgnum tað at brúka møguleikar at boða evangeliið. Uppgávurnar hjá hjálparfólkunum, sum OM sendir á flóttafólkaleguna er at vaska klæðini hjá flóttunum og at servera te og kaffi í einum telti á økinum hjá flóttafólkaleguni, sum OM brúkar til endamálið. Harafturat spæla tey eisini borðspøl saman við flóttunum, um tað er stundir til tað, og har er eitt borðtennisborð, sum verður dúgliga brúkt. Hjálparfólkini frá OM eru til staðar á flóttafólkaleguni dagliga í tveimum vaktum; fyrrapartvaktin er kl.8-14.30 og seinnapartvaktin er kl.14.30-21. Sunnudagar hava tey bara seinnapartvaktina.
Umframt Sigrun eru trý starvsfólk, sum eru úr Serbia. Afturat hesum sendir OM í øðrum londum fólk at hjálpa til á flóttafólkaleguni í styttri og longri tíðarskeið, serliga eru hjálparfólk komin úr Sveis, Korea, Hollandi og Englandi. Tað at útlendingar koma at hjálpa til, ger flóttarnir forvitnar um hví tey koma allan vegin til Serbia at tæna teimum á flóttafólkaleguni. Hetta letur dyr upp at luta evangeliið við flóttarnar.
Tað er eisini møguleiki hjá føroyingum at fara til Serbia at hjálpa til at tæna á flóttafólkaleguni – møguleiki er at vera har í eina viku, ein mánað ella fleiri mánaðir. Skriva til okkum á info.fo@om.org fyri at hoyra meiri um møguleikarnar.
Latið okkum biðja fyri Sigrun og hesum arbeiði millum flóttar í Serbia. Biðið at flóttarnir mugu finna frið og vón hjá Gudi.


text:
Tilbúgvingarætlan
Henda tilbúgvingarætlan skal verða amboð okkara í teimum førum,har vit hava onkran,sum verður raktur av sorg.Hon skal somuleiðis gera okkum lærarar og starvsfólk á skúlanum tilvitað um tann leiklut,sum vit hava í arbeiði okkara,tá ið tað snýr seg um at hjálpa teimum næmingum,vit hava ábyrgdina av.
Endamálið er sostatt í greiðum orðum at siga,hvussu vit gera ,tá sjúka,vanlukka,deyði ella hjúnarskilnaður rakar okkum í skúlanum ella ein av okkara nærmastu.Vónandi kann tilbúgvingarætlanin lætta um,ta truplu støðu,vit eru í,tá sorgin rakar.
Skúlin eigur at kunna foreldrini á fyrsta foreldrafundinum um,at skúlin ynskir, at foreldur boða skúlanum frá,um viðurskifti heima í sambandi við sjúku,deyða ella hjúnarskilnaða.
Tá ið onnur verða rakt av sjúku,vanlukku,deyða ella hjúnarskilnaða,gerast flestu okkara ofta ótrygg og ivandi og seta spurningar sum hesar:
- Dugi eg nóg væl at hjálpa?
- Skuldi tað ikki verið onkur annar,ið er ”tættari uppá” enn eg?
- Fer hann/hon at gráta,um eg spyrji,hvussu hann/hon hevur tað?
- Skal eg tiga,tosa,halda um ella halda meg burtur?
- Skuldi tað ikki verið onkur ”professionellur”?
Felagsskapir sum Dansk Røde Kors og Kræftens Bekæmpelse hava seinastu árini gjørt nógv við at upplýsa og kunna fólk um sálarliga fyrstuhjálp,og soleiðis styrkja tey í trúnni á,at tann hjálp,ið vit øll kunnu veita er nóg góð,og at vit tí ikki skulu halda okkum burtur.
Tær fýra grundleggjandi reglurnar í sálarligari fyrstuhjálp eru:
- Ver nærverandi- bæði kropsliga og sálarliga
- Lurta aktivt
- Vís, at tú góðtekur kenslurnar – eisini tær sterku
- Veit vanliga umsorgan og praktiska hjálp
Stuðulsbólkur.
Skúlin skal altíð hava ein stuðulsbólk.Ì stuðulsbólkinum sita 5 limir.1 frá leiðsluni,heilsufrøðingurin,ráðgevin og tveir lærarar.Seinast nevndu, verða valdir av námsfrøðiliga ráðnum annaðhvørt ár,tó kann limur veljast aftur.
Uppgávan hjá stuðulsbólkinum
- At virka sum stuðul,har tørvur er á tí.
- At taka saman um og eftirmeta.
- At fylgja við,hvat kemur út av viðkomandi tilfari.
- At kunna nýggjar lærarar um tilbúgvingarætlanina.
- At kunna heimini um tilbúgvingarætlanina.
- Heitir á flokslærarar,um at gera telefonketu fyri sín flokk.
Hevur næmingur verið leingi burtur vegna sjúku ella annað.
- Flokslærarin /stuðulsbólkurin tosa saman og tosa við foreldrini fyri at kunna seg um støðuna, -hvussu nógv veit barnið?
- Avtala kann verða gjørd við foreldur um kunning inni í flokkinum.
- Flokslærarin kunnar flokkin og starvsfelagar.
- Flokslærarin ella annar lærari,sum er tætt knýttur at næminginum,skipar fyri tiltøkum –t.d. vitjan á sjúkrahúsi ella heima,senda brøv/tekningar og føðingardagsgávu.
- Flokslærarin syrgir fyri,at næmingurin verður kunnaður um tað,sum fyriferst á skúlanum,so hann alla tíðina kennir seg knýttan at hópinum.
- Flokslærarin kunnar toymið og hinar lærararnar við hóskandi millumbili um støðuna.
- Flokkurin ger tiltøk,tá ið næmingurin kemur aftur,t.d hugnaløtu,har næmingurin sjálvur eisini kann koma við uppskotum.
Um næmingur doyr
- Leiðslan/flokslærarin boðar frá og kunnar allar lærararnar um støðuna.
- Flokslærarin/stuðulsbólkurin kunnar flokkin.
- Morgunin eftir ella so skjótt til ber kunnar leiðslan allar næmingarnar um hendingina.
- Saman við kunningini verður andakt – faðir -vár.
- Flaggið verður vundið á hálva stong.
Doyr næmingur brádliga
- Tá ið deyðsboð eru,verða leiðsla/flokslærari og stuðulsbólkurin kunnað
- Leiðslan ella flokslærarin seta seg í samband við heimið fyri nágreiniliga at vita,hvussu støðan er.
- Um neyðugt boðar leiðslan til fundar
- Allir flokslærarar kunna flokkarnar
- Skúlin samlast til andakt sama dag ella dagin eftir,flaggið verður vundið á hálva stong
- Umráðandi er,at næmingarnir í flokkinum fáa høvi at tosa um hendingina,tí er neyðugt,at meira enn ein lærari er hjástaddur tann dagin.Geva rúm fyri,at næmingarnir kunnu práta,spyrja og vísa kenslur,tímatalvan verður niðurløgd.
- Áðrenn næmingarnir fara heim,kann vera neyðugt at tryggja sær,at onkur, sum veit um støðuna,er heima og tekur ímóti.
- Flokkurin og skúlin senda krans ella blómur.
- Flokkurin verður við til jarðarferðina saman við foreldrum sínum.
- Skúlin verður stongdur til jarðarferðina og flaggið á hálvari stong.
- Ein limur úr stuðulsbólkinum verður knýttur at flokkinum.
- Møguliga skriva minningarorð.
- Fyrsti føðingardagurin verður merktur.
- Møgulig vitjan á grøvini?
Starvsfólk álvarsliga sjúk
- Skúlastjórin kunnar starvsfólk um støðuna og gongdina í málinum.
- Flokslærararnir kunna næmingar,í tann mun tørvur er á tí.
- Skúlastjórin og stuðulsbólkurin hava ábyrgd av at hava samband við viðkomandi og / ella heim hansara.
Um lærari/starvsfólk doyr
- Leiðslan setur seg í samband við familjuna ella øvut.
- Leiðsla boðar til fundar og kunnar allar lærararnar(telefonketa)og morgindagurin verður lagdur til rættis.
- Flokslærarin/stuðulsbólkurin fer inn við sínum flokki og kunnar næmingarnar,áðrenn øll hittast í høllini til eina minningarløtu.
- Flaggið verður vundið á hálva stong.
- Skipað verður fyri minningarsamkomu.Leiðslan ella annar lærari/prestur hevur eina minningartalu.Sangur,tala faðir- vár og tøgn í 1 min.
- Lærarar fara heim til familjuna.
- Geva familjuni hjálp,t.d til jarðarferðina.
- Skúlin er stongdur,tann dagin jarðarferðin er.
- Minningarorð í bløðini.
Tá foreldur/systkin hjá næmingi verða rakt av álvarsligari sjúku ella vanlukku.
- Leiðsla/flokslærari kunna seg um støðuna,við framhaldandi samskifti um sjúkragongdina.
- Flokslærarin kunnar allar lærararnar,sum hava flokkin, um støðuna.
- Hevur næmingurin onnur systkin í skúlanum,tosa allir lærararnir saman um støðuna.
- Tað er av stórum týdningi,at eisini hinir næmingarnir í flokkinum fáa at vita,hvat er hent.Hesi uppgávuni má flokslærarin taka sær av.
- Eisini má flokslærarin gera hinum næmingunum greitt,at viðkomandi næmingur,sum hevur sjúk foreldur ella systkin,kann hava ógvuliga skiftandi sinnalag/atburð.
- Kunna næmingarnar um sjúkuna.
Um næmingur missir foreldur ella systkin
- Leiðslan/flokslærarin kunnar lærarar um tilburðin.
- Um systkin eru í øðrum flokkum,verður felags mannagongd fylgd í øllum avvarðandi flokkum.
- Flaggið verður vundið á hálva stong og umboð frá stuðulsbólkinum kunna allar flokkarnar.
- Flokslærarin/stuðulsbólkurin kunnar flokkin um tilburðin.
- Flokslærarin kunnar foreldur/avvarðandi og næmingin,at vit tosa um andlátið í tímanum(avmystifisera).
- Lærarar fara heim til familjuna og geva tilsøgn um hjálp, t.d til jarðarferðina.
- Flokkurin fær frí,tann dagin jarðarferðin er.
- Minningarløta kann verða hildin í flokkinum.
- Verða um næmingin ta fyrstu tíðina aftaná.Royna av og á at fáa eitt prát við næmingin,tá tað hóskar seg.
- Flokkurin sendir blómur ella krans.
- Flokkurin kann senda brøv/tekningar heim til næmingin.
- Leiðsla/flokslærari kann fara á heimavitjan.
- Flokslærarin avtalar við heimið,um hvat hendir,tá næmingurin kemur aftur í skúla,t.d foreldrini koma við og svara spurningum.
Hjúnarskilnaður
- Foreldur koma á fund við flokslæraran saman ella hvør sær.
- Skúlin/flokslærarin skal hava at vita bústað(skúlin skal vita,hvar barnið býr).
- Avtalur,sum foreldur hava um barnið.
- Reaktiónir hjá barninum -heima og í skúlanum.
- Foreldur og skúli samskifta um støðuna hjá barninum.


text:
Rutan hjá børnunum
Børnini byrja við Gamla Apotek. Tey renna út til pakkhúsið hjá Eimskip á Skansabryggjuni. Síðan venda tey og renna aftur á mál við Gamla Apotek.
Rutan hjá teimum vaksnu
Tey vaksnu byrja við Gamla Apotek, renna út til pakkhúsið hjá Eimskip á Skansabryggjuni, venda síðan aftur til rundkoyringina og fara yvir við Strond, har vent verður við húsið hjá radioamatørunum. Síðan verður runnið heim aftur gjøgnum rundkoyringina til Tryggingarfelagið Føroyar. Runnið verður runt um parkeringsøkið á Busatanga og síðan verður sama leiðin runnin einaferð aftrat. Men tá verður runnið á mál við Gamla Apotek.


text:
Bakkaverja gerast á Sondum
Ein skotskur serfrøðingur, Tom Dawson, fornfrøðingur og leiðandi granskari á University of St. Andrews í Fife, ger forkanningar í sambandi við arbeiðið at umvæla bakkaverjuna við fornminnini í Kirkjubø.
Hetta skrivar KVF.
Í hesum døgum verða síðstu forkanningarnar gjørdar. Tær skulu vera grundarlagið, tá støða skal takast til, hvør rætta loysnin er, tá fornminnini í Kirkjubø skulu verjast móti sjónum.
Ætlanin er eisini at gera eina verju fyri fornminnini í bakkanum á Sondum á Sandi.
Les meira her.


text:
1986
1986 var sambært gregorianska kalendaranum eitt vanligt ár, ið byjaði á einum mikudegi.
Hendingar[rætta | rætta wikitekst]
- 28. januar Nøkur fá sekund eftir at amerikanska rúmdarferjan Challenger er skotin upp, brestur hon og krevur 7 mannalív.
- 26. apríl Kjarnorkuvanlukka í sovjetiska (nú ukrainska) býnum Tjernobyl.
- (ókent dato) - Byrgingin um Haraldssund letur upp.
Ítróttur[rætta | rætta wikitekst]
Fótbóltur[rætta | rætta wikitekst]
Bókmentir[rætta | rætta wikitekst]
- Mentanarvirðisløn M. A. Jacobsens fyri bókina "Nú er tann stundin..." hjá Hans Jacob Debes.
Føðingar[rætta | rætta wikitekst]
- 27. februar - Arnbjørn T. Hansen, føroyskur fótbóltsleikari
- 5. mai - Sølvi Vatnhamar, føroyskur fótbóltsleikari
- 16. mai - Megan Fox, amerikanskur sjónleikari
- 11. juni - Tórður Thomsen, føroyskur fótbóltsleikari
- 13. juni - Måns Zelmerlöw, svenskur poppsangari
- 19. juni - Ragnar Sigurðsson, íslenskur fótbóltsleikari
- 26. september - Fródi, føroyskur tónleikari
- 7. oktober - Gunnar Nielsen, føroyskur fótbóltsleikari
- 22. november - Randi Wardum, føroyskur fótbóltsleikari og hondbóltsleikari
- 27. desember - Jónas Þór Næs, føroyskur fótbóltsleikari
Andlát[rætta | rætta wikitekst]
- 9. mai - Tenzing Norgay, nepalskur fjallaklintrari (f. 1914).
- 16. juni - Erlendur Patursson, føroyskur politikari (f. 1913).
- 16. juli - Marius Johannesen, føroyskur politikar og rithøvundur (f. 1905).


text:
Vilhelm Poulsen gjørdist aftur toppskjútti, hesaferð við seks málum og Rógvi Dal-Christiansen skoraði tvey mál tá lið teirra, Fram vann ein tepran 24-23 sigur á Gróttu á útivølli í kvøld.
Í steðginum var Fram á odda 14-12. Grótta javnaði til 14-14, og so fylgdust liðini til dystarenda har tað eydnaðist Fram at skora sigursmálið stutt undan dystarloki.
Vilhelm Poulsen hevur skotið heili 26 mál fyri Fram í trimum teimum fyrstu dystunum í bestu íslendsku hondbóltsdeildini hetta kappingarárið.
Komandi leygardag tekur Fram móti HK á heimavølli.


text:
Vegleiðaraskeið
Vegleiðaraskeiðið er einaferð árliga á Heilsuskúlanum, og varir 2 vikur.
Skeiðið er fyri vegleiðarar, ið ikki enn hava tikið skeið í vegleiðing á Heilsuskúlanum. Báðar vikurnar eru kravdar. Møtiskylda er.
Innihald:
Kunning um útbúgvingarnar, námsskipan, útbúgvingarbók - persónligir førleikar, lestrarumhvørvi, læring, kravdar samrøður og støðismetingar v.m.
Venja at skriva støðismetingar og at arbeiða við næmingadømum/cases.
Skeiðið er í tveimum eindum, yvir tvær vikur. Lærarar á Heilsuskúla Føroya undirvísa.
Byrjað verður kl. 11.00 mánadag, báðar vikurnar.
Undirvísing er hinar dagarnar frá kl. 8.15 - 16.00. Endað verður kl. 14.30 fríggjadag. 4 yvirnáttingar pr. viku.
Upptøkukrav
Viðkomandi heilsuútbúgving.
Undirvísingin á skeiðnum er ókeypis. Luttakari/arbeiðsgevari rindar kost og yvirnátting.
Við tilmelding
Upplýs útbúgving, og arbeiðspláss ið tú er tilknýtt/ur.
Tilmelding: Heilsuskúli Føroya tlf. 61 42 10 ella heilsuskulin@skulin.fo, sí ásettu freist í lýsing.
Undirvísingartilfar til vegleiðarskeið
Bøkur sum næmingar og vegleiðarar skulu nýta til arbeiði við málum í starvsvenjingini.
Til skeiðið: Bið um bókina til útbúgvingina sum tú arbeiðir við. Bøkurnar innihalda mál fyri starvsvenjing og greiða frá hvussu arbeiðast kann í tí dagliga við at náa málinunum. Bøkurnar verða nýttar á vegleiðaraskeiðnum og dagliga í starvsvenjingini.
Praktikbogen social- og sundhedshjælper, Munksgaard - heilsuhjálparar
Praktikbogen social- og sundhedsassistent, Munksgaard - heilsurøktarar
Bið um nýggjastu útgávu, um ongin útgáva er ásett í lýsingini.
Endamál vegleiðaraskeið
Endamál
At styrkja luttakararnar í teirra leikluti sum vegleiðarar, so teir út frá námsfrøðiligari umhugsan verða førir fyri at útinna vegleiðing í starvsliga partinum av heilsu-útbúgvingunum.
Skeiðsinnihald
Læringarhættir í ástøði og í verki, læringarstílur, læringarumhvørvi
Umhugsanir (refleksjón)
At arbeiða við næmingum
- næmingafortreytir
- motivasjón
- samrøður
- ráðlegging av starvsvenjingartíð og samrøðum
Námsfrøði í mun til vegleiðaraleiklutin og tilgongd
Førleikar hjá næmingunum – yrkisligir og persónligir
Samskifti
Uppbygnaður av heilsuútbúgvingunum
Meting og eftirmeting í heilsuútbúgvingunum
- at byggja upp og seta mál
- taksonomi
- støðiseftirmetingar
- jaligar eftirmetingar
Skeiðið fevnir um 60 undirvísingartímar.


text:
Gransking, menning, og nýskapan í Føroyum 2007
Granskingarráðið tók á heysti 2003 stig til at kanna, hvat tað almenna og vinnulívið gera fyri at granska, menna vørur og tænastur og fyri at fremja nýskapan.
Úrslitið av hesi kanningini er ein frágreiðing, sum varð løgd fram á sumri 2007, ið fevnir um 5 bóklingar. Hesir bóklingar bera heitini:
Gransking, menning og nýskapan í Føroyum 2007 Høvuðsúrslit
Gransking & Menning í Føroyum 2007 Úrslit fyri samfelagið
Nýskapan í Føroyum 2007 Úrslit fyri vinnuna
Politikkskipanin í Føroyum 2007
Metodulýsing 2007 Hagtøl um G&M og Nýskapan
Samandráttur - G & M og nýskapan í Føroyum 2007
Bóklingarnir kunnu eisini bíleggjast frá Granskingarráðnum: gransking@gransking.fo ella á tel. 567800.
Fylgiskjøl


text:
Tá ið tú rennur New York marathon so skal tú renna yvir 5 brúgvar og í gjøgnum 5 býarpartar. Men Brooklyn bridge er ikki ein av brúgvinum, hana gingu við yvirum týsdagin.
Fyri sløkum ári síðani syrgdi primus motur Ruth Johannesen fyri at vit fingu startnummur til New York marathon 2017. Tað vísir seg at tað Ruth stingur út í kort verður góðtikið uttan stórvegis hóvastak. Gott at vit hava Ruth til at draga stóra lessi.
Nú flestu eru farin til guðstænastu her í grannalagnum havi eg sett meg við telduna fyri at hugaleiða eitt sindur um okkara vitja her í USA, sum byrjaði við at vit runnið New York marathon seinasta sunnudag.
Umvegis Keflavík lendu vit í JFK floghavnini í New York seint fríggjadagin, og stórvegis annað enn at koma á hotelli hendi ikki hendan dagin. Tíðliga leygarmorgunin gekk leiðin á messuna, at heinta startnummar. Øll fingu sær eitt vikukort til The Subway, sum vit hava havt stóra gleði av meðan vit vóru í New York. Um kvøldi fóru fleiri av okkum til pastaparty í Central Park, seinasta máltíðin áðrenn stóra slagi.
Tíðarmunurin uppá 5 tímar hevur gjørt tað at vit eru vaknaði sera tíðliga hvønn morgun meðan vit hava verið her, og tað hevur verið super, eftir sum vit tískil hava útnytta dagarnar fult út. Sunnumorgun vórðu vit longu avheintaði á hotellinum kl. 5:35, veðrið var gott, men sera sera kalt. Men hetta vóru vit fyrireikaði uppá so vit vóru væl ílatin. Ti vit bíðaðu í einar 2 tímar úti á Staten Islands til skoti var til start.
Eg hevði startnummar 3825 og skuldi eg starta í fyrstu grønu bylgjuni kl. 9:50. Mín stórsta avbjóðing tá ið man fer inn í startøki er neyðin at sleppa av við vatni. Tað vísir seg sum um man vil pissa allatíðina. Hálvan tíma áðrenn startin verður man sleptur út á Verrazzano brúgvina har eingi toilettir eru, og tá verður eisini sagt at um man pissar á brúnni og verður uppdagaður kann man blíva kolldømdur. Men tá ið man skal so skal man, so eg breyt reglurnar, eg trokaði meg út til síðina, hugdum um onkur vaktur var har, so lat eg vatni falla. Fleiri við mær gjørdi tað sama.
Klokkan 9:50, aftaná eina stutta talu frá formanninum í New York Road runners og amerikanska tjóðsangin, var fyrsta bylgja skotin í gongd, við Frank Sinatra, syngjandi kenda sangin New York, New York. Leiðin gekk vegis fyrstu brúnna Verrazzano brigde gjøgnum gøturnar í New York. Stemningurin var fantasktiskur at kalla allan vegin. Burtursæð frá brúgvinum og býarpartinum Williamsbourgh var rómurin frá áskoðarum fantaskiskur. Í Williamsbourgh búgva fyri tað mesta ortodoksir jødar, og teirra religión loyvir ikki at útvísa begeistring, tískil var tað ógvuliga friðarligt í hesum býarparti.
Eg føldi meg serstakliga væl heilt fram til 30 km og hetta undraðist eg satt at siga yvir, eg legði hart út, og tað føldist ikki so hart, eg valdi ikki at seta ferðina niður eftisum eg hevði eina vón um at eg kanska fór at halda, mín ½ marathon tíð var so 1:27:31. Men tíverri so skuldi ikki verða, trøðini vaksa ikki inn í himmalin, tá ið eg kom á Willisbridge, føldi eg fyrstu ferð rættuliga møði, sera tungt at koma tvørtur um, yvirhálaður av fleiri, eisini kvinnum. Eg mannaði meg tó upp, men hvatr var einki at gera, eg mátti, broyta mína ætlan og góðtakað at tað var ikki á hesum sinni eg komi undir 3 tímar, mítt loyniliga mál. Nú ráddi bara um at klára mítt officiella mál um at koma undir 3 tímar og 5 minuttir.
Á so at siga øllum vatnpostum fekk eg mær at drekka, og longu við ½ marathon valdi eg eisini at taka energi drinks, og tá ið bananir komu á banan við 35 km valdi eg eisini at taka av tí tilboðnum.
Gott nokk havi eg runnið í New York í 2010 og veit eg at tað er ein tung ruta, men faktiskt er hon nógv tyngri enn eg havi givið mær far um. 4 av brúgvinum eru tungar at koma tvørtur um, eisini er fitt av mótbrekku, og endin er ikki akkurát eitt uppløb har til ber at seta ferðina upp.
Eg megnaði at halda ferðini so nøkurlunda, fekk enntá sett ferðina eitt sindur upp seinastu 2 km, soleiðis at tá eg eg kom um málstrikuna segði urið hjá mær 3 tímar 4 minuttir og 09 sek. Eg var í knúsi, er ikki ov nógv sagt, men eg náddi setningin, so eg eri avbera væl nøgdur. Við eitt sindur fleiri kilometrum í beinunum hevði eg kanska megna mítt loyniliga mál, men tað fáa vit so ikki svar uppá á hesum sinnið.
Vit hava so dagarnar aftaná marathon renningina reika runt í New York, sæð ymisk kend støð, eti ósunnan amewrikanska mat og sum eg nevndi fyrr var íløgan í vikukorti til The Subway ein góð íløga, sum vit øll gjørdi dugliga brúk av.
Fríggjadagin gekk leiðin til Washington, her hava vit sæð fleiri kend støð, har í millum hvítu húsini.
Ein væleydna marathon feria er komin at enda, vit sita nú í bussi á veg til internationala flogvøllin í Washington.


text:
So var fjórða heiðursmerkið hjá okkum í skjáttuni! Hetta hendi í kvøld, tá Bjørk Herup Olsen í stórum stíli tryggjaði sær og okkum silvurmerkið í 10.000 metra renningini. Tað var als ikki óvæntað, at Bjørk fór at vera partur av heiðursmerkjastríðnum. Vit mettu frammanundan, at av teimum tíggju rennarunum, vóru bert tríggjar, sum kundu vinna á Bjørk, og eingin av teimum var veruliga favorittur.
Beint eftir startskotið. Bjørk við 7-talinum er beinanvegin klár í oddinum
Tað var vinnarin frá kappingini í hálvum maraton, Johanna Kahlroth, sum legði seg á odda frá byrjan. Men rættiliga skjótt setti hon ferðina nakað niður, og tá eingin annar vildi taka leiðsluna, blivu teir fyrstu 5.000 metrarnir runnir uppá umleið 19.10 min. Og enn høvdu tær fýra sterkastu ikki slitið seg leysar. Onkur av hinum hevði enntá runnið seg upp aftur til tær.
Sama raðfylgja sum heiðursmerkini í 1/2 maraton fullu: Kahlroth, Malme, Olsen við Perriot lúrandi aftanfyri.
So skrúvaði Johanna eitt sindur meira upp. Og beinanvegin fullu tær veikaru frá, og einu løtuna lógu gull, silvur og bronsuvinnarin frá hálvum maraton í somu raðfylgju aftur við Louise Perrio av Guernsey lúrandi aftanfyri. Perrio vann gull á bæði 5.000 og 10.000 metrum umframt bronsu í 1/2 maraton á Álandi fyri tveimum árum síðani. Hesuferð rann hon ikki 1/2 maraton, og hevði tikið seg burturúr kappingini á 1.500 metrum, sum hon annars hevði teknað seg til. So tað var eitt sindur ivasamt, hvussu hon var fyri. Men í øllum førum var greitt, at jú tættari tær komu málinum samlaðar, størri var møguleikin fyri at Perrio við sínum superspurti fór at stinga av við gullmerkinum.
Malme setir ferd á, Kahlroth fær trupulleikar, medan Olsen og Perrio fylgja vid. 2.200 metrar eftir
Men Turi Malme av Hitra, sum vann silvur á 1/2 maraton, var ikki nøgd við ferðina hjá Johonnu, so aftaná einar 7.000 metrar fór hon fram um, og økti ferðina enn meira. Bjørk var kvik, helt aftaná henni, og legði seg beint í ryggin. Økta ferðin sá ikki út til at nerva Bjørk stórvegis. Heldur ikki Perrio tóktist hava trupulleikar, men tað var skjótt, at Johanna byrjaði at síggja troytt út. Og aftaná tvey skjót umfør tók hon at dragna. Ein steinur fall frá hjartanum, nú tær bara vóru tríggjar eftir, tí nú skuldi nógv henda, um ikki okkurt slag av heiðursmerki kom í hús.
Farnar út á seinasta umfarid vid Bjørk á odda.
Bjørk visti væl, at skuldi hon hava nakran møguleika at vinna gullið, mátti hon sleppa sær av við Perrio, so tá einir 600 metrar vóru eftir økti hon og tók leiðsluna. Spenningurin øktist. Skuldu vit veruliga vinna gullið? Við fullari ferð við Bjørk á odda, runnu tær tríggjar nú oman móti málinum, har klokkan ringdi fyri seinasta av teimum 25 umførunum. Tá tað manglaðu 300 metrar, brast gulldreymurin, tí við einum rimmarspurti streyk Perrio avstað undan hinum báðum, sum ongan møguleika høvdu at svara aftur. Turi Malme stríddist fyri lívinum fyri at fylgja við Bjørk, sum var farin 3-4 metrar fram um. Hendan frástøðan helt sær til 150 metrar vóru eftir. Tá loysnaði hjá Bjørk, og brádliga vóru 10 metrar í millum tær, og silvurmerkið tryggjað!!
Bjørk kemur deydatroytt um mállinjuna sum silvurvinnari. Turi Malme aftanfyri fegnast um sítt bronsumerki.
Bæði gull- og silvurvinnarin frá 1/2 maraton vóru sigraðir! Og so var hetta eisini nýtt føroyskt met á 10.000 metrum! Metið frammanundan hevði Súsann Skylv Sørensen, og tað bleiv sett, tá hon fyri tveimum árum síðani sjálv vann silvur á oyggjaleikunum á Álandi. Annars misti Bjørk eitt av sínum metum í morgun. Tað hendi, tá Rebekka Fuglø rann seg í finaluna á 800 metrum við nýggju mettíðini 2.19.58. Metið, sum Bjørk átti frammanundan var 2.20,01.
Lagid var gott á lidleidaranum, sum saman vid Bjørk og restini av hópinum kundi fegnast um fjórda heidursmerkid.
Tíðin hjá Bjørk í dag gjørdist 37.28,85, og er tað ein betran av føroyska metinum uppá ein hálvan minutt. Metið sum Súsanna hevði var 37.59. Tað sá annars ikki út til at metið fór at verða tikið í dag, tí tá tær komu fram við 5.000 metrum, vísti klokkan 19.10 min. Men so varð ferðin skrúvað upp, og seinastu 5.000 metrarnir blivu afturumlagdir uppá 18.17 min!!
Bjørk hevur (møguliga) eina kapping eftir. Tað er kappingin á 5.000 metrum, men avgjørt er ikki enn, um hon verður við í tí kappingini.


text:
HVAT HEVUR STØRSTAN TÝDNING FYRI TEG?
Tað er nógv, sum ávirkar, og nógv er at hugsa um.Tá ið tú skalt velja tær eina útbúgving, er vanligt, at tú kannar útbúgvingar, sum tú hevur størstan áhuga í. At velja útbúgving krevur eisini annað. Gerandisdagurin í útbúgvingini kemur, og tí hevur tað týdning at velja sær eina útbúgving, sum eisini hóskar tínum arbeiðslagi, og spurningurin er til dømis eisini, um tú mást at flyta ella koyra langt í skúla, ella um tú kundi hugsað tær at lisið í útlondum.
HUGSA UM TAÐ, TÚ ERT STINNUR Í OG UM TÍNAR DREYMAR
Fyrst og fremst er spurningurin, hvat hevur týdning fyri teg? Innihaldið í útbúgvingini, undirvísingarhættir ella okkurt heilt annað. Tað, sum er avgerandi, er, at tú kennir teg sjálva/n, og at tú hugsar erliga um tað, tú ert stinnur í, tíni evni, tínar møguleikar og avmarkingar og tínar dreymar. Skriva um tíni áhugamál og tínar dreymar.
Veitst tú ikki, hvat tú vilt, kann tað vera eitt gott hugskot at hyggja at tí, tú ikki vilt. Soleiðis kanst tú beinanvegin skúgva tað til viks, sum tú eyðsýniliga ikki hevur áhuga í.
Eisini kanst tú seta tær sjálvum hesar spurningarnar:
Minst til, at tað er tú, sum velur tína útbúgvingarleið.
Ger eitt yvirlit yvir tað, tú dugir væl. Royn at raðfesta tað í eini 10 punkt. Raðfest eisini tíni áhugamál.
Ver realistisk/ur og ber saman tað, tú veitst um teg sjálva/n, og tað, tú veist um útbúgvingina ella starvsmøguleikarnar – bæði tað, tú dugir væl og minni væl..
• Hvørji krøv eru til lesnað, læru, skúla og starv?
• Hvørjar avbjóðingar eru, og hvønn týdning hava tær?
• Ikki alt er líka lætt, hvussu tekur tú truplar støður?
• Hvat veitst tú?
Ofta fáa vit fyrstu vitanina frá vinum, familju, internetinum, sjónvarpi, lýsingum o.l.
Lætt er at blanda gitingar, slatur og fakta saman. Til ber at útvega sær gott grundarlag undir einum góðum vali við álítandi og hollari vitan um útbúgvingarnar.
Byrja við at fáa tær yvirlit og kunnleika her á www.les.fo og á www.ug.dk. Gev tær góðar stundir at lesa væl og virðiliga um útbúgvingarnar. Betur er at lesa eina ferð ov ofta.
Vel tær tínar mest áhugaverdu útbúgvingar og vitja heimasíðurnar hjá skúlunum, hygg at filmsbrotum, ofta settum spurningum o.s.fr.
Vitja skúlan, um til ber og t.d. lestrarvegleiðingina.
• Hvat annað kundi tú hugsað tær at vitað um útbúgvingina?
• Skal útbúgvingin vera stutt ella long, handalig ella bóklig?
• Er okkurt ávíst, tú skalt duga, fyri at fáa eitt ávíst starv?
• Hugsa um aðrar møguleikar – ætlan A, B og C.
Nú ber til at avmarka møguleikarnar og at savna seg um at velja. Tá ið tú stendur fyri at skula taka avgerðina, kanst tú fara at ivast og at stúra meiri enn vanligt, tað er natúrligt. Tað er tí, at avgerðin hevur týdning fyri teg.
Ikki er óvanligt at stúra, tá ið stórar avgerðir verða tiknar sum til dømis at velja útbúgving. Ivi, ótti og fjáltur um avleiðingar, um tú fert at klára útbúgvingina og so framvegis. Tess betur tú fyrireikar teg, tess betur ert tú før/ur fyri at velja. Oftast hvørvur stúranin tó ikki, men tað lættir um, tá ið tú ert væl fyrireikað/ur.
• Hvat talar til tín?
• Hvørja útbúgving hugsar tú oftast um?
• Hvat er orsøkin til, at tú hugsar um júst hesa útbúgvingina?
• Hvat er tín egni varhugi, og hvussu kennir tú tað?
Tað er valla skilagott at taka avgerðir bert eftir varhuga, og hvussu tú kennir tað, men kenslan kemur ikki av ongum. Ansa eftir at velja ávísa útbúgving tí onnur vænta tað av tær.
Raðfest útbúgvingarnar og met um, hvørjar útbúgvingar hóva tær best.
Hugsa tær, hvat tú kundi trivist væl í. Tað er torført, tí tú kanst ikki vita tað við vissu, og tað er í lagi. Men kanska tú kanst útiloka nøkur størv og síggja møguleikar at trívast og mennast í øðrum størvum. Soleiðis kanst tú, saman við øðrum spurningum og svarum, koma fram til at royna onkra ávísa útbúgving.
Ver ansin um at velja tær útbúgving útfrá eftirpurninginum í dag, tí arbeiðsmarknaðurin broytist.
Minst til, at tann avgerðin, tú tekur nú, avger ikki alla tína arbeiðsleið, tí tilber at skúla seg av nýggjum seinni ella at taka framhaldsútbúgving innan somu leið.
Her eru ymisk amboð til tín, sum eisini kunna hjálpa tær at velja útbúgving:
Útbúgvingarsumið: Samanber útbúgvingar, sum tú ert áhugað í, trýst her.
Atgongumerkið: fak og stig á miðnámsstøði, sum hóska til ávísar útbúgvingar, trýst her.
Lestrarveljarin: leita eftir útbúgvingum, sum tú hevur áhuga í, trýst her.
Starvskumpassið: vel tær eitt øki, sum tú kanska kundi hugsa tær at lisið ella lært innan, trýst her.
Hitt ein: til ber at síggja samrøður við fólk, sum eru í holt við at taka eina útbúgving ella, sum hava lokið sína útbúgving í Føroyum her.
Minst til at kanna umsóknarfreistirnar og treytir fyri upptøku í góðari tíð.
Kelda: www.ug.dk og www.les.fo.


text:
- Tíðindi, mentan og ítróttur
Føroysku liðini taptu
Í Gundadali tók B36 ímóti turkiska stórfelagnum Besiktas. Úrslitið gjørdist tvey null til Besiktas, sum eisini var støðan í hálvleikinum.
Málini hjá Besiktas komu í áttanda og í seks og tjúgunda minutti.
Tað sást serliga í fyrra hálvleiki, at Besiktas var ein stórur biti hjá B36, men sum dysturin leið kom B36 meir við í dystin og kundi, um hepni var við teimum, komið á máltalvuna.
Víkingur spældi eisini í Europa League í gjár.
Víkingur var á vitjan í Georgia hjá Torpedi Kutaisi. Úrslitið gjørdist 3-0 til Torpedo Kutaisi.
Hetta var fyrri dystur av tveimum, ið skulu spælast í hesum undanumfarinum í Europa League. Komandi hósadag, 2. august, spælir Víkingur heimadyst ímóti Torpedo Kutaisi, og B36 skal til Turkalands at spæla móti Besiktas.
Sí eisini


text:
Bygging sum ikki krevur byggiloyvi
Tann 1. januar 2017 kom Føroyska bygningskunngerðin í gildi (BK17).
Í BK17 kap. 1.3 er ásett, at bygging kann ikki fara í gongd uttan skrivligt loyvi frá kommunala byggimyndugleikanum. Eisini er ásett:
- at kommunali byggimyndugleikin kann gera reglur fyri smærri byggingar, soleiðis at hesar ikki krevja byggiloyvi, um bygt verður eftir reglunum. Talan er um antennur, smærri vindmyllur, skeltir, sólskjól, terassur, lívdarskjól og tílíka smærri bygging.
- at kommunali byggimyndugleikin hevur reglur fyri, nær umbygging, afturatbygging og umvæling krevur byggiloyvi.
Porkeris kommuna hevur avgjørt, at fylgjandi arbeiðir kunnu gerast uttan byggiloyvi, við teimum treytum, sum eru nevndar niðanfyri og treytað av:
- at ásetingar í byggisamtyktum verða yvirhildnar
- at ásetingar í skeytinum verða yvirhildnar
- at ásetingar í Bygningskunngerðini (BK17) verða yvirhildnar
Tað er ábyrgdin hjá tí, sum byggir, at syrgja fyri at yvirhalda allar ásetingar. Eru ivamál ella spurningar, eigur tann sum byggir at venda sær til kommunala byggimyndugleikan.
Yvirlit yvir arbeiðir sum ikki krevur byggiloyvi:
Smáir bygningar upp til 10 m2 sum ikki eru upphitaðir, sum t.d. úthús, drívhús, hjallar og líknandi, treytað av:
- at tað í mesta lagi eru 2 stk. tílíkir bygningar á matrikklinum
- at frástøðan til aðrar bygningar á sama matrikkli skal í minsta lagi verða 2,5m (BK17 2.2.3.5)
- at frástøðan til mark er minst 1 m
- at hædd á útveggum ella tekju yvir planeringshædd kann í mesta lagi vera 2,5 m (BK17 2.2.3.5)
Broyting av innrætting í sethúsum, tvíhúsum og líknandi, treytað av:
- at vatn og kloakk ikki er partur av broytingini
- at brunakrøvini verða yvirhildin (BK17 kap. 5)
- at hetta ikki ávirkar berandi konstruktiónirnar (BK17 kap.)
Altanir upp til 5 m2 vídd, treytað av:
- at altanin er 2,5 m frá marki (BK17 kap.)
Útskiftan av taki og útveggjaklæðing, treytað av:
- at orkuparturin í BK17 verður yvirhildin (BK17 kap. 7.4.2)
Útskiftan av vindeygu, úthurðum, portrum v.m., treytað av:
- at orkuparturin í BK17 verður yvirhildin (BK17 kap.7.4.2)
- at kravið um bjargingarop (BO) verða yvirhildin (BK17 kap.5)
Smáar antennur og parabolir upp til 1 m í diametur
Garðar við hædd upp til í mesta lagi 1,5m, íroknað rekkverk
Hátún, lehegn, heitir pottar og líknandi
Brenniovnar, treytað av:
- at Sløkkiliðið skal sýna brenniovnin, áðrenn hann verður tikin í brúk
Niðurtøka av bygging minni enn 50 m2:
- (BK17 kap.1.5.3)


text:
Hvussu sær ein dagur hjá sjómanstrúboðaranum út? Vit fylgja Torleif Johannesen, sjómanstrúboðara, meðan hann vitjar umborð á skipunum Arctic Viking og Fosnakongen, hevur andakt á Glasir og vitjar sjómanskvinnuringin á Toftum.
Talan er um eina stuttsending á 23 minuttir, har vit fáa innlit í ein vanligan arbeiðsdag hjá sjómanstrúboðaranum, sum vitjar millum 300-400 skip og bátar árliga, av og eisini skip úti á fiskifeltinum. Hann vitjar eisini teir áleið 40 sjómanskvinnuringarnar kring landið og hevur møtir, andaktir o.a.
Sjómansmissiónin hevur eina virkna Facebook síðu, har ymiskt andaliga uppbyggiligt tilfar verður deilt umframt myndir frá vitjanum umborð á skipum og kunning um arbeiðið hjá Sjómansmissiónini.
Sámal Jákup Jakobsen hevur tikið upp og sett saman stuttsendingina.


text:
Hesi næstu árini verða hundraðtals bústaðir afturat í Tórshavnar Kommunu. Tað er Heðin Mortensen, borgarstjóri, sannførdur um. Í einum uppslagi á heimasíðuni hjá kommununi er hann eisini sannførdur um, at tað fer at eydnast at basa bústaðartrotinum.
Hann sigur, at KvF roknaði seg fram til, at hesi næstu árini verður tørvur á 150 bústøðum um árið í Havnini. Borgarstjórin sigur, at eftir bústaðarpolitikkinum hjá býráðnum, sum varð samtyktur í juni 2018, var ætlanin, at fram til næsta ár, skuldu gerast 200 sethús, 100 tvíhús og raðhús, 240 íbúðir og 60 lestraríbúðir, ella tilsamans 600 bústaðir.
Millum 2022 og 2030 var so ætlanin at útvega 1400 bústaðir afturrat og tilsamans skuldi so 2.000 bústaðir verða afturati 2030.
Hann ivast ikki í, at tað fer at eydnast. Hann sigur, at síðani 2018 eru 662 byggiloyvi útskrivað, har talan er um 211 sethús, 427 íbúðir og 24 sambýli. Harumframt hevur býráðið 233 umsóknir um bústaðir, har byggiloyvi ikki er útskrivað enn, og har er talan um 21 sethús og 212 íbúðir.
Næsta ár verða sostatt 895 bústaðir fleiri í Havn, enn tað vóru í 2018. Hann sigur, at gongd er eisini komin á privatar útstykkingar av álvara. Tann størsta higartil er ein útstykking við 120 íbúðum á Landavegnum, men fleiri aðrar bíða eftir at verða endaliga góðkendar. Verða allar tær góðkendar nú, verður yvir 1.200 bústaðir fleiri í Havn næsta ár, enn tað vóru í 2018.
Tað fyrsta, sum nú er á skránni, er at gera einar 150 nýggir bústaðir omanfyri Argjahamar við Glyvursvegin. Lendið er keypt, heildarætlan verður nú gjørd og so verður økið boðið út. Talan verður um tætt og blandað byggjarí við raðhúsum og randarhúsum, og kanska eisini við vanligum sethúsum.
– Eg kann nevna, at samstundis eru stórar privatar ætlanir í gongd við leiguíbúðum aðrastaðni í býnum, sigur borgarstjórin.


text:
Hvíta Gøta - Samfelag
Merkið
Hugleiðing
Merkið er eitt av týdningarmestu eyðkennum fyri føroyingar og samfelag okkara. Vit heilsa við merkinum, flagga á merkisdøgum, sum t.d. á Ólavsøku, og tá fólk fara til gravar, tá verður eisini flaggað í hálvari stong inn til kistan er komin í jørðina, síðani verður flaggið vundið á fulla stong.
Hetta virksemi riggar sera væl í samband við flaggdagin 25. apríl.
Gøtan
Hugskot til fundir
Kenna Merkið:
Mátini standa í skótanum
Upprunasøgan stendur í Skótanum
Læra, hvussu ein leggur Merkið saman, so at bert tað reyða (ella bláa) verður víst, og forklára hví mann ger soleiðis (so at tað hvíta ikki gulnar).
Úlvarnir kunnu tekna (á puntapappír) ella perla Merkið í røttum mátum, sum kann brúkast til pynt til møguligt flaggdagshald.
Eisini kunnu úlvarnir/títlingarnir tekna sær eitt flagg í part (møguliga laminera) og seta á ein pinn.
Um tey fyrst fáa at vita mátini og eitt sindur um upprunan, kunnu tey blíva kannaði við at hava eina spurnarkapping seinni sama fund ella næsta fund.
Tosa eitt sindur við tey um flaggtraditión og flaggsøguna.
Spæla ein leik um, tá Merkið var viðurkent.
Leggja merkið upp við svávulpinnum, so eru mátini røtt. Síðani sleppa tey at seta eld á (træblýantar lita tendstikkarnar),
Kenna Flaggsangin, duga 1. ørindi:
Syngja flaggsangin https://kfukskotar.fo/cms/ShowContentPage.aspx?ContentPageID=102
Tosa saman um Flaggsangin.
https://fo.wikipedia.org/wiki/Merki%C3%B0
Vinda Merkið á stong:
Læra teir røttu knútarnar, tá flaggið verður vundið á stong.
Eisini ber til at læra úlvarnar/títlingarnar um aðrar flaggdagar.
Læra at vinda merkið á stong. Eisini tá vundið verður á hálva stong. Tað eru tey, ið fyrst koyra flaggið heilt upp, áðrenn tað verður fest á hálvari stong. Onnur eru, ið ikki koyra flaggið á fulla stong fyrr enn tað hevur hingið á hálvari stong.


text:
Tað var nærmast høgtíðsstemningur í Beintustovu á matstovuni Áarstovu eitt kvøldið í vikuni. Orsøkin var, at eitt heilt serligt vín skuldi smakkast. Eitt vín, ið er tappað serliga til hesa matstovuna – nei, í veruleikanum serliga til fryntliga vertin og høvuðstænaran á matstovuni, John Mikkelsen.
Og tað var ikki eiti á víni, sum kom í gløsini hetta kvøldið.
Vit tosa um “Hospice de Beaune” frá 2019, frískligt pinot noir, men tað serliga við hesi fløskuni, er at hon hevur eina heilt serstaka etikettu, har tað stendur, at hon er tappað serliga til John Mikkelsen, víntænara á Áarstovu.
(Mynd: Ingi Samuelsen)
Við um borðið, sum er serbygt við stavnunum á stolta seksmannafarinum, sum einaferð bar stolta navnið “Advokaturin”, eru nakrir kræsnir vínserfrøðingar komnir at smakka.
Ávísur spenningur er í luftini, tá Jóhannes Jensen, stjóri fyri fyritaksseminum, loysir proppin úr fyrstu fløskuni, og skeinkir fyrstu burgundar-droparnar í víðu reyðvínsgløsini.
Og eitt slag av semju breiðir seg skjótt kring borðið. Jú, hetta er gott. Mann vera ein av bestu vínfløskunum, sum eru skonktar í Føroyum, heldur onkur. Tey anga kirsiber, mandlur, siga at smakkurin er ‘juizy’, avbalanseraður og væl lagraður. Flott.
Les alla greinina í Blaðnum Vikuskiftið (trýst á myndina herundir)


text:
Skip- og bátar vælkomin til Nordisk Kystkultur og Føroya Regatta í Vági
Vikuskiftið 8. til 10. juli 2016 verður strandamentanarstevnan Nordisk Kystkultur Festival og Føroyska Regatta’in í Vági. Skip og bátar úr øllum norðurlondum luttaka á stevnuni, sum hevur eina sera spennandi og fjøltáttaða skrá.
Norðurlendska og føroyska skipa- og bátafylgi koma fyrst til Havnar tórskvøldið 7. juli og farið verður so til Vágs fríggjadagin 8. juli, har skip og bátar koma kl. 18. Stevnan verður síðani sett og eitt vikuskiftið við sera spennandi og fjáltáttaðari skrá byrjar.
Skráin fevnir um alt frá dansi og góðum mati til fyrilestrar og framløgur, tónleikaframførslur og konsertir, framsýningar og tiltøk fyri børn og ung. Í teltum á keiini í Vági verða norðurlendskar verkstovur, har vitjandi kunnu fáa eitt innlit í norðurlendska strandamentan. Á keiini í Vági verða fleiri stór telt, sum umframt framsýningar og verkstovur, eisini fevna um sølu- og mattelt, og telt við palli, har tónleikarar úr Føroyum og hinum Norðurlondunum fara at hava framførslur fríggjadagin og leygardagin.
Umframt skip og bátar, sum luttaka í føroysku regatta’ini og strandamentanarstevnuni, so eru stuttleika-bátar o.o. hjartaliga vælkomin til Vágs í smb. við stevnuna. -Og verða bidnir um at boða Vágs Havn frá í góðari tíð á tlf. 373033.
Fylgjast kann við Nordisk Kystkultur og Føroya Regatta á heimasíðuni hjá Grindabátunum í Vági, www.grindabatar.com


text:
Fjallastovan
UM FJALLASTOVUNA
Unni Hentze bjóðar tykkum inn í hugnaligu og heilt serstøku Fjallastovu, sum liggur goymd í haganum millum Sand og Skopun. Sjálvt drotningin hevur siti til borðs í Fjallastovuni, og víðagitni drotningasteinurin stendur uttanfyri, har hennara hátign Margretha drotning sat, tá ið Jens Kr. Vang avmyndaði hana við Sands bygd í bakgrundini.
Unni gongur høgt uppí matgerð, og tí er alt tað hon serverar gjørt úr grundini við frískum grønmeti, helst úr egnari veltu, og kjøti av egnum garði, tá ið tað er tøkt.
HENT AT VITA
Tit avgerða nær á degnum tit ynskja at eta, um tað skuldi veri til ein rundan føðingardag, eina veitslu ella okkurt heilt annað, so er Fjallastovan avgjørt eitt forkunnugt stað at bjóða fólki til eina máltíð. Pláss er fyri upp til 30 fólk í Fjallastovuni.
MATSKRÁ
3 RÆTTARS MATSKRÁ
Forættur:
Vel millum rómakenda fiskasúpan ella fiskarætt við toski frá Barentshavinum, rækjum, asparges, ertrar og gularøtur við creme fraiche sós, pynta við salat, agurk og tomat.
Høvuðsrættur:
Lambasteik, dampa blomkál, kókaðar gularøtur og eplir við eini uppbakaði lambasós afturvið.
Dessert:
Vel ímillum heimagjørda rabarbutrifflu ella heimagjørdari fromasju.
PRÍSUR: 360,- kr. pr. persón.
min. 10 persónar, ella min. 3600,- kr. Børn 7-12 ár betala hálvan prís, børn undir 7 ár eta ókeypis.
Vatn er við í prísinum, men aðrar drykkjuvørur tekur man sjálvur við sær. Tó hevur Fjallastovan øll neyðug gløs til høvi, víngløs, snapsagløs osv.
KALT BORÐ
Tit kunnu eisini fáa kalt borð við øllum sum vanliga hoyrur til einum køldum borðið.
PRÍSUR: 360,- kr. pr. persón.
min. 10 persónar, ella min. 3600,- kr. Børn 7-12 ár betala hálvan prís, børn undir 7 ár eta ókeypis.
Vatn er við í prísinum, men aðrar drykkjuvørur tekur man sjálvur við sær. Tó hevur Fjallastovan øll neyðug gløs til høvi, víngløs, snapsagløs osv.
BÍLEGGING
Til ber at bíleggja umvegis teldupostin info@visitsandoy.fo . Um tú hevur spurningar ert tú vælkomin at ringja til okkum á tlf. 222 078.


text:
Mitt í nátt fekk løgreglan boð um, at ein maður gekk hálvnakin í miðbýnum í Havn og mól. Løgreglan fór at kanna málið, og tað vísti seg, at talan var um ein útlendskan ferðamann, sum var komin higar at ferðast.
Í Havn hevur hann leigað sær eini hús, men av órannsakiligum orsøkum hevði hann verið so óheppin, at hann hevði stongt seg sjálvan úti - í berum undirbuksum. Serliga óheppið var tað, tí tað var illsligt og kalt, so tað var ikki veðrið at ganga úti í ongum klæðum.
Løgreglan sigur, at tey fingu hjálpt manninum, og fingu útvega ein lykil so at hann slapp undir tak aftur og inn í varman.